Crumb-ek egindako irudi bat\nAspalditik ezagutzen dugu R. Crumb. Berak sortu zituen besteak beste komiki underground-aren baitan horren famatuak izan ziren Mr. Natural edo Fritz katua. Zirrara sortzen duten emakume pottoka eta boterianoak marrazten iaioa, disko azaletan ere bere arrastoa utzi izan du, eta ongi utzi ere.\nNor da betaurreko potolo, lasto txanodun eta pajarita janzten duen pertsonai xelebre hori? Robert Crumb Philadelphian jaio zen 1943ko abuztuaren 30ean. Ezer ikasi ez zuen arren, goiz hasi zen komikiak egiten familiaren harridurarako, eta laster baino lehen bere sormena erakutsi egin zuen. Nerabezaroan baino ez zegoela, familiaren katua eredutzat hartu zuen Fred katua sortzeko, gerora Fritz the Cat bilakatuko zena.\n1962an Clevelandera aldatu ziren marrazkilari hasi berria eta bere familia. Robert postal fabrika batean hasi zen lanean. 1964an Danarekin ezkondu eta Help! aldizkarian lan egiten hasi zen. Garai horietan drogekin harremanetan sartu eta LSDarekin bidai txar pare batek bere zentzumenak atzekoz aurrera utzi zituen hainbat hilabetez. Plano fisikoan ongi maneiatzeko arazo franko izan zituen arren, bere burmuinak lanean segitu zuen eta asmatu ere bere eskuen laguntzaz Mr. Natural, Mr. Snoid (gogoratzen Kortaturen Mr. Snoid entre sus amigos los humanos?) eta beste hainbat pertsonai. Gizonaren eta santuaren arteko izakia den Mr. Naturalek jakituria banatzen zuen eta baita ipurdi ergel asko zanpatu ere, jende askorentzat komikietako guru mirestua bilakatuz.\n1966an San Frantziskora abiatu eta bertan hasi zen underground kulturarekin harremanetan. Zap! aldizkaria argitaratu zuen orduan beste marrazkilari batzuekin batera. 1969an Zap!#4 zenbakian argitaratutako Joe Blow istorioa osbzenotzat hartu zuen Gobernu yankiak inzestoarekin gora eta bera ibiltzen zelako eta bertan hasi zen Crumbek zentsurarekin izanen zuen harremana. Ordurako ere hasia zen diskoen azalak egiten; 1967an Cheap Thriling -Janis Joplin abeslari zuena- lanaren azala egin zuen eta orduz geroztik ez zion zeregin honi utziko.\n1970ean Crumbek Fritz katuaren film bat egiteko eskubideak saldu zituen eta X bezala klasifikatu zuten. Ondorioz, bigarren pelikula bat egin zuten, baina R. Crumb jaunak ez bata ez bestea ez zituen gustuko izan eta guztiz ukatu zituen. Horren ostean Fritz katua akatzea erabaki zuen. Troskyren “pioleta buruan” metodoa erabili zuen horretarako People Comix aldizkarian ateratako istorioan.\n70 hamarkadaren hasieran Terry Zwiggoffekin –zeinak beranduago bere bizitzaren inguruko pelikula bat egingo zuen– The Cheap Suit Srenaders jazz banda osatu zuen, eta noski, taldearen diskoen azaletaz Robert bera arduratu zen.\nGaraiotan R. Crumbek “Keep on Trucking” espresioarekin batera, oin erraldoi eta alde batetik bestera balantzazko ibilera ikusgarria zuen pertsonaia sortu zuen. Honek arrakasta handia erdietsi zuen eta segituan AEBetan zehar pertsonai hori eramaten zuten kamiseta, poster txiskero eta amaigabeko zerrenda bat osatzen zuten artikuluak komertzializatu ziren; Crumbek baina, ez zuen batere dirurik ikusi eta azkenean epailearengana joan zen; eta epaileak, ezetz, bere momentuan erregistratu ez eta Crumbek pertsonaia jabego publikoari emana ziola, horren erreprodukziorako eskubideak aske geratu zirelarik. Horixe magistratuak errana. Orduantxe zerga karga handia erori zitzaion gainean, (nondik nora? Keep on trucking aferarekin erlaziorik zuelako zurrumurrurik badago, baino ez dago batere argi) bere emakumearengandik banandu eta Frantziara abiatu zen ordaintzeko ezintasuna zela eta. 1978an Alinekin ezkondu eta Weirdo aldizkaria sortu zuen Kaliforniara itzuliz. Orain bai, bazuen zerga ordaintzerik. Eta bien bitartean, marrazkiak ona eta hara, disko azalak egiten segitu zuen. 80ko hamarkadaren erdialdean, R. Crumb kultozko autore bezala onartua izan zen eta orduz geroztik haren bizitza arras aldatu zen. Hainbat galeria famatuetan agertzen hasi zen, baita Newsweek, People eta beste aldizkari famatuetan ere, BBC telebista ahantzi gabe. York Berriko arte modernoko museoan ere izan zituen ikusgai bere lanak. Orduantxe hasi zen AEBko bizitzarekin narda-tzen eta Frantziara abiatzea erabaki zuen, naiz eta beranduago adierazi ume bat zenetik yanki kulturarekin haserre zegoela. Frantzian bere marrazki-lanekin betetako sei koaderno salduta etxea erosi zuen eta bertan geratu lasai asko bere emaztearekin. Robert Crumb bere bizitzaren inguruan egindako hainbat lanen protagonista izan da azken urteotan, besteak beste Terry Zigoff-en Crumb pelikula biografikoa, Monte Beauchampen The life and Times of R. Crumb edota Peter Poplaskiren The R.Crumb Coffe Table Art Book. R. Crumb arkatzdun egile lizuna edo bere arteak erokeriaren mugetatik at mantentzen zuen gauza zenentz galdetu du jendeak. Batzuk autobiografia-egile onesta eta sexuaren neurotikoa bezala deskribatu dute. Beste batzuek Crumben lana bere fetitxe eta fobien espresio modu berekoitzat definitu dute. Egilearen beraren esanetan inoiz ez da marrazkilari trebe bat izan; oso garai txarrak pasa omen ditu eta beti borrokatu behar izan du gauzak nola marraztu asmatzeko. Hortxe da bere lan guztia, norberak erabaki dezala Crumbek lortu duenentz.\n2002, URRIA - AZAROA\nMusika Crumb-en araberaArtikuluak


ALKIZARREK KANTUZ ETA DANTZAZ AURRE EGITEN DIOTE ETXEALDIARI - Albisteak - Alkiza\nALKIZARREK KANTUZ ETA DANTZAZ AURRE EGITEN DIOTE ETXEALDIARI\nKanta ezagunen bertsio umoretsuak egin dituzte egunotan alkizarrek.\nBizi dugun osasun-krisiak dakarren guztia ezta txarra. Alkizako herritarrek esate baterako, auzolanean hainbat ikus-entzunezko sortu dituzte egunotan. Umore onez eta sormenez zenbait kanta ezagunen bertsioak egin dituzte.\nAlkizarren artean ez ezik, sare sozialetan ere arrakasta izaten ari dira bideo horiek; jarraitzaileak hurrengoa noiz argitaratuko zain dira! Horretarako, baina, maiatzera arte itxaron beharko dugu.\nUnai Sorarrain bideogile alkizarrak eta Esne Beltzako taldekide den Pinik martxan jarri zuten ekimena. “Argitzeraino” kantaren bertsioa etorri zen lehenik eta herriko txikitxoek egindako “Musuak” ondoren. "Sueños de Color" eta Izaroren 'La felicidad' kantuarekin bideoa izan dira azkenak.\nUnai Sorarrainek behin baina gehiagotan erakutsi digu bideogile aparta dela eta ez dagoela etxean ezer egin gabe egoteko, irudimena beti baitu martxan. Sorarrainek aurreratu digunez, hurrengo ikus-entzunezkoa prestatzen hasiak dira alkizarrak. Ikusteko irrikaz gaude, aupa zuek! Aupa Alkiza eta alkizarrak!


Elkarrizketa: Irati Jimenez. (Idazlea): Nor naizen eta nor izatera irits naitekeen ezagutzeko baliagarria izan zait idaztea - Euskonews\nGainera, idazten hasteko nahiko modu segurua da sariketetara aurkeztea. Hau da, lehiaketa batetara testu bat bidaltzen duzu, eta ez baduzu irabazten hortxe geratzen da anonimatuan, eta ariketa bat izan da zuretzako. Aldiz, saria irabazita, besarkada bat emango balizute moduan da, eta aurrera egiteko behar duzun bultzada jasotzen duzu; zerbaitetan asmatu duzula esan nahi du. Irati, Bilbon. Argazkia: © Imanol Egido\nAzken finean komunikatzeko ahalegin bat da idaztea, zure burua ulertzea, iragana ulertu eta birkontatze bat egitea, fikzio bidez aldatzea... Nahiz eta zure buruarekin egiten duzun elkarrizketa hori, beti ari zara pentsatzen besteengan, eta haiei zuzenduz eratzen duzu lana. Argazkia: © Mikel Soto\nHalere, gehiago lagundu dit idazle izaterako orduan bai aitaren baina baita amaren irakurzaletasunak ere, eta etxean betidanik edukitako liburu kopuru handiak. Azken finean haiek irakurtzen , ondoren komentatzen, barrezka, kritika egiten aritzea, beste liburu bat bilatzen ikustea... Horrek izugarrizko eragina izan du ni ere mundu honetara gerturatzeko orduan. Argazkia:© Imanol Egido\nGainera, beste zenbait autorerekin batera — Arkaitz Cano, Katixa Agirre, Goizalde Landabaso, Xabier Mendiguren eta Koldo Almandozekin— liburu batetan hartu dut parte, ez da horrenbeste literaturarekin erlazionatuta, kazetaritza arloa gehiago jorratzen duela esango nuke. Telesailei buruzko gogoetekin eginiko saiakera bat da. Durangoko Azokarako kalean egongo dela pentsatzen dut. Nik uste emaitza oso bitxia, polita eta interesgarria geratu dela. Irati Jimenez Uriarte (Mundaka, 1977) Irati Jimenez bizkaitarrak Ikus–entzunezko komunikazioa ikasi zuen Leioan. Ikasten zebilela, ETBko Hau komeria! —edo Desde el gallinero, gaztelaniaz— saioan hasi zen lanean; erredakzio laguntzaile moduan hasieran, zer edo zer aurkeztuz gero, baita gidoilari gisa ere... Handik, Euskadi Irratira pasatu eta albistegietan aritu zen, batez ere. Ondoren, Eroskitik deitu zuten, Consumer aldizkariaren euskarazko edizioa egiteko eta koordinazio lanetan dihardu. Mondragon Taldearentzako euskarazko aholkulari moduan aritu da, eta orain Nabarra aldizkariaren zuzendaria da. Idazle moduan, Malcom X (2002); Bat, bi, Manchester (2006); Laranja azalaren negarra (2008); Nora ez dakizula (2009) eta Zatitu arte (2010), eta Atsekabe zaitut (2010) argitaratu ditu.


Mezuak pasarazteko parada ere izaten dira Baionako bestak | Mezuak pasarazteko parada ere izaten dira Baionako bestak – iparraldekohitza\nHerriko etxearen besta ereduari begira kritika anitz dituztela, egitarau propioa proposatzen dabil Gazte Asanblada\nPoteo feministaren bidez, ikuspegi feminista zabalduko dute gaur karrikan\nGazteen topaleku izaten da Patxa plaza. Bihar, Jeiki Eguna eginen dute bertan. GAIZKA IROZ\nHerenegun gauean hasi ziren Baionako bestak. Herriko etxeko balkoitik hiru giltzak botaz ireki zizkioten ateak bost eguneko eromenari. «Aste batez bozkarioan, umore onean, lagun artean bizi gara, eguneroko kezkak ahanzten dira, besta egiten da, apairuak, pintxoak, aperitifa… Gure bizien astuntasuna ahanzten da; balbula bat dira besta horiek», Jean Grenet Baionako auzapezaren hitzetan.\nEz dituzte guztiek haien eguneroko kezkak eta helburuak ahanzten. Elkarte batek baino gehiagok dituzte bestak baliatzen haien mezuaren pasarazteko. Militante andana bat dira parranda militantziarekin nahasten aritzen. Besteak beste, PAF eta Altxa Neskatxa talde feministek, Gazte Asanbladarekin batera, poteo feminista eginen dute gaur, 18:00etarik aitzina. «Txuri-gorria ubeltzera» doazela diote motibaturik. Eraso sexisten aurkako mezua zabaltzeaz gain, ikuspegi feminista bestari txertatzea izanen dute helburu. Poteo feminista lehen aldikoz eginen da, baina urtero dabiltza talde feministak eraso sexisten aurkako mezuak zabaltzen.\nFeministen gisara, Gazte Asanblada dabil herriko etxearen besta ereduari alternatibak proposatu nahian. Egitarau ofiziala gustuko ez ukanki, egitarau propioa proposatzen dute Baionako gazte horiek. Bestak Frantziari buruz itzuli izana, kultur programazio eskasegia, eraso sexistak… hamaika kritika egiten dituzte herriko etxearen kudeaketari. «Guk besta herrikoiak nahi ditugu, herritarrek sortuak herritarrentzat », Ieltsu Ostolaza Gazte Asanbladako kideak azaldu duenez. Hori dela eta, egunero programa propioa proposatzen dabiltza. Lehen aldikoz, haurren eguna proposatu zuten atzo. Zaku jokoak, perla tailerrak, makillajeak… hainbat animazio eskaini zituzten atzo Patxa plazan. «Haurren Eguna da osteguna, eta guk ere espazio bat eskaini nahi genien haurrei, beti eredu alternatibo bat erakutsiz», Ostolazak dioenaz.\nGaur, poteo feministaren aldia izanen dute, eta, bihar, Ipar Euskal Herriko gazte dinamika berriarekin elkarlanean, Jeiki Eguna eginen dute Patxa plazan. Bazkaria, xiba txapelketa eta kontzertuak izanen dira. «Herri dinamika denean, guztiek dute parte hartzen; ardurak guztien artean banatzen direnean guztiek dute bestak ongi iragateko ardura haien eskutan».\nPreso eta iheslariak gogoan\nHerrira ere egonen da mobilizaturik. Gaur, elkarretaratzea eginen dute Reduit plazan, 19:30ean, preso eta iheslarien eskubideen errespetua exijitzeko Frantziako eta Espainiako gobernuei. «Besta giroan eta alaitasunaren bidez, ozen adierazi nahi dugu presoen eskubideak aldarrikatuko ditugula eta lortuko dugula gure artera ekartzea», Teresa Etxeberriaren hitzetan.\nIgandez izaten da preso eta iheslarien aldeko mezua gehien presente. Hirurehun bat lagunek bazkatzen dute Patxa plazan, eta ondotik pasatzen den orok badaki besta baino zerbait gehiago bizi dela jende multzo horretan. Presoei eta haien familiei omenaldia egiten zaie, bertsoak kantatuz eta aurreskua dantzatuz.\nBizi mugimenduak ere ekitaldiak ditu finkaturik —ingurumenaren alde eta globalizazioaren aurka aritzen dira—. Eguerdiguztiz, Patxoki aitzinean, kantatzeko aukera eta taloak proposatzen dabil.\nAlternatiben herrixka den Alternatiba- rako deia zabaltzeko argazki erraldoia ere eginen dute egun, 12:30ean, San Andresko Pyrenees ostatu aitzinean.\nPlantoun auzoko 26. etxebizitza okupatu dutenek ere okupazioaren berri emanen dute bihar, 17:00etarik aitzina. Estreinaldi alaitu batekin hasiko dira. Ateak irekiko dituzte jendeak ikus dezan zer den etxe okupatu bat. «Ideiaz aldatu eta okupazioa beste gune batzuetan ere garatzera, horretara jo nahi genuke», dio Hartzea Lopez-Aranak, zeina bertan bizi den.\nEtxe hutsen gaia agerian utziz\nPlantoundik ZUP auzoko Verdure antzokira jaitsiko dira, Kubako Daniellis eta Danieuris Moya Avila ahizpen kontzertua gozatzera. «Zurrumurru batzuek diote ZUP auzoan ehun bat etxe huts balitezkeela. Etxebizitza eskubidearen gaia ZUPen ere planteatzea dugu xede», Lopez-Aranak azaldu duenez. Plantoun auzoko batzuk etorriko dira okupazioaren bestara. Guztiak ez, batzuk kontra direlako, baina Lopez-Aranak dioenaz «gehiengoak» du okupazioaren pausoarekin bat egiten


Bakea eta justizia — Eibar.ORG | Eibarko peoria\nHemen zaude: Hasiera / Blogak / Amatiño / Bakea eta justizia\nAmatiño 2008/02/17 19:25\nEz dut inor ezagutzen gerraren alde edo justiziaren kontra dagoenik. Arazoa sortzen da, ostera, lehentasunak eta baldintzak jartzerakoan. Zer da lehenago, bakea ala justizia? ("Ser humano en los conflictos". Jonan Fernández, 2006). Eta eztabaida honetan, nork bere tranpak egiten ditu.\nZenbaitek dio ez dela bakerik gabeko justiziarik. Jarrera honen arabera, lehenik justizia osoa behar omen da lortu, ondorioz bakerik izan dadin. Ez ei dago bakea aldarrikatzerik aurretik justiziarik ez bada. Justiziarik ezak bake-aukera guztiak eragozten dituelakoan.\nZeharo kontrako jarrerak, berriz, besterik dio hain zuzen: bakea derrigorrezkoa da, justiziarik izan edo ez. Justizia beharrezkoa da, ahalik eta justiziarik gehien eskatu behar da, bai, baina justiziarik ezak ezin omen du inoiz bakea auzitan jarri.\nBiek ematen dute zentzuzkoak eta biek dirudite garbiak, baina biek ezkutatzen dute iruzur bikoitz berbera. Batetik, biek ukatzen dute gradualismoa, bakea zein justizia absolutuak balira bezala. Eta, bestetik, biek dute onartezinezko helburu beretsua: justizia absolutua aldarrikatzen duenak bakerik eza zilegiztatu nahi du, armetan jarraitu ahal izateko. Eta bake absolutua aldarrikatzen duena, berriz, gertu dago zenbait kasutan justiziarik eza zilegi dela defenditzeko.\nEz dago, ordea, bakea eta justizia elkarren aurkako norgehiagokan jartzerik, biak behar ditugu-eta aldi berean. Ez dago noiz erabateko justiziarik lortuko zain geratzerik, bakeak egin ahal izateko. Eta ez dago noiz erabateko bakeak egingo, justizia indarrean jartzeko.\nBien arteko aukera-maukeran dihardutenak, nahiz eta balore etikoak hitzetik hortzera aipatu, iruzurretan ari dira.\nSER HUMANO EN LOS CONFLICTOS. Reflexión ética tras una vivencia directa en el conflicto vasco.


Hasiera > Kirolak > Barri zaharrak > 2018\n2018.03.10, kirola: Ipar ibilaldia Getxoko hondartzetatik\n"Getxotik ibiltzen makilaz (Ipar martxa) edo makilarik gabe" Hileko 2. larunbatero bezala, martxoaren 10ean, larunbata, Getxotik ibiltzera irtengo gara, Getxoko hondartzetatik igarotzen. Parte hartu nahi baduzu nw.itxartu@gmail.com helbidera emaila bidali behar...\nXXXII. ITXARTU KROSean izena emateko epea zabalik\nAlgorta-Getxon burutuko den XXXII. Itxartu Krossean parte hartzeko epea irekita dago jada, martxoaren 8ra arte. Beti bezala Krossean adin guztietakoek eta neskek zein mutilek parte hartu dezakete. Izen emateko aukera hauek dituzu: - Jadanik webgune honetan, orri honetako erdiko...\n2018.03.02, kirola: Ibilaldi osasuntsua Plentzia-tik\nMartxoaren 2an, ostirala, Plentzian eta Gorlizen kedada edo Ibilaldia osasuntsua antolatu du Itxartu Taldeak VIERNES OSTIRALA 2 MARZO / MARTXOA 10:00 PLAZA METRO ALGORTA /ALGORTAKO METRO...\n2018.02.10, kirola: Nordic walking-Ipar ibilaldia\n2018ko otsailaren 10, beste hileetako 2. larunbatetan bezala, Getxotik ibiltzera irtengo gara, "GETXOTIK IBILTZEN MAKILLAZ (IPAR MARTXA) EDO MAKILARIK GABE" ekimenaren barruan. Parte hartzeko nw.itxartu@gmail.com e-mailari idatzi, Isidro Padró programa honen arduradunaren...\n2018.02.02, kirola: Getxotik Kedada-Ibilaldi osasuntsua\nHemen duzu Kedada honen kartela: 2018.02.02 Getxotik Kedada\n2018.01.20, kirola: Nordic walking-Ipar ibilaldia\nUrte berri bat hasi zaigu (URTE BERRI ON) eta Nordic Walking erabiltzeko ohitura berreskuratu nahi dugu bigarren larunbatetan, "MAKUILUEKIN (NW) EDO GABE, GETXOTIK IBILI". Hile honetan ariketa atzeratu egin dugu jaiak izan direlako eta ibiltzeko beste aukera batzuek burutu direlako. Baina...\n2018.01.12, kirola: Kedada-Ibilaldi osasuntsua Bilbotik\nKaixo eta urte berri on. Gabonetako jaiak zirelako 2018ko lehen astean ez dugu batere kedadarik proposatu. Baina urtarrilaren 12an hileroko eta ohiko irteera egingo dugu. Eta urtarrilaren 12 horrtean 2017ko abenduan eguraldia oso txarra zegoelako bertan behera utzi genuen Biboko kedada...


Hainbat elementu fabrikatzen dituzte, baina oso gutxitan errepikatzen dute pieza bera. Hori dela eta, lan “artistikotik” gertuago daude “artisau-lanetik” baino, bi kontzeptu horien arteko muga non dagoen zehaztea zaila den arren.\nBi eratako produktuak dituzte:\na) Erabileragatik, artisau-azoketara eramateko aproposagoak diren produktuak: mahaierdikoak, erlojuak, ezpainzapitakoak, loreontziak, xaboiontziak, hautsontziak, kandela-ontziak, argazki-euskarriak, etab.\nb) Dekorazio-dendei, bainu-dendei, beirategiei eta partikularrei eskaintzen zaizkien neurri eta diseinu bereziko produktuak: beirateak, panelak, ispiluak, argi-plafoiak (bai hormarako bai gau-mahairako), etab.\nEnpresentzako serie txikiak egin dituzte.\nBeraien produktuak azoketan saltzen dituzte, baita beraien tailerrera inguratzen diren dendei, handizkariei, enpresei eta partikularrei ere.\nSarritan joaten dira artisau-azoketara: Hondarribira, Asteasura, Bidegoianera, Donostiara, Ordiziara, etab.


Babesgabetasun egoeran dauden haurrentzako 102 harrera-familia potentzial erakarri dira - Artikulua - Gipuzkoa ETORKIZUNA ORAIN\nBabesgabetasun egoeran dauden haurrentzako 102 harrera-familia potentzial erakarri dira\nAzaroan abiarazi zen kanpaina, eta interesa duten familien %50ak dagoeneko aurrera egin du harrera-familia bihurtzeko prozesuan.\nJoan den azaroan, Gipuzkoako Foru Aldundiak 'Ikusgaitzak' kanpaina abiarazi zuen, babesgabetasun egoeran dauden haurrak ikusarazteko eta harrera-familia gehiago aurkitzen saiatzeko. Zehazki, 60 harrera-familia bilatu nahi ziren, hainbat arrazoi direla medio beren familian hazi ezin diren eta, horregatik, harrera-familia bat behar duten adingabeentzako. Markel Olano Gipuzkoako diputatu nagusiak gaur goizean jakinarazi duenez, hiru hilabetetan 102 familia jarri dira harremanetan Aldundiarekin informazioa eskatzeko, eta %50ak dagoeneko hasi du harrera-familia izateko prozesua.\n"Kanpaina oso ondo funtzionatzen ari den arren eta lortutako emaitzak oso onak diren arren, oraindik ere harrera-familiak behar dituzten haurrak daude. Horregatik, neska-mutil horiek berriz ere ikusgai egin nahi ditugu, etxean har ditzaketen familia gehiago aurkitzen jarraitzeko", azpimarratu du Olanok, Etxegorria elkarbizitza-gune berrira gaur goizean egindako bisitan. Elkargune hori harreran dauden adingabeen eta haien jatorrizko familien arteko bisitak egiteko erabiltzen da.\nDiputatu nagusiak berriki irekitako "elkarbizitza-gune" berri hori bisitatu du, Maite Peña Gizarte Politikako foru diputatuarekin, Pedro Perez eta Maite Pagola Gipuzkoako harrera-familien Beroa elkarteko kideekin, Sonia Archeli ama harreragile espezializatuarekin eta Igor Ribera aita harreragile boluntarioarekin batera. Horrela, Olanok elkarteak egiten duen lana ezagutu ahal izan du, eta lehen eskutik entzun du harrerako gurasoen esperientzia.\nArreta harrera espezializatuan\nGaur egun, Gipuzkoan 412 haur eta gazte bizi dira harrera-familietan; horietatik 75 adin-nagusitasuna bete duten eta harrera-familiarekin bizitzen jarraitzen duten gazteak dira. 122 familia zabalaren modalitatean bizi dira, 201 familia boluntarioetan eta 14 familia espezializatuetan. Diputatu nagusiak harrera espezializatura bideratutako azken programa horretan jarri nahi izan du arreta: "Premia bereziak dituzten haurrak daude, profil desberdineko familiak behar dituztenak". Helburua da familiako kide batek, gutxienez, kualifikazio, esperientzia eta prestakuntza espezifikoa izatea, "gehien behar duten" adingabeei arreta emateko eta haiekin esku hartzeko plan bat garatu ahal izateko. Horregatik, Olanok adierazi duenez, "borondatezko familiak behar badira ere, harrera-familia espezializatuak osa ditzaketen pertsonei dei berezia egin nahi diegu".\nDiputatu nagusiak, Aldundiaren izenean, eskerrak eman nahi izan dizkie Gipuzkoako harrera-familia guztiei, gehien behar duten adingabeen ongizaterako egunero egiten duten "ekarpen ikaragarriagatik"; baita eremu horretan lan egiten duten elkarteei ere –Beroa, Lauka, Agintzari eta Baketik–, Gipuzkoa "solidarioa eta kohesionatua" eraikitzeko egiten duten lanagatik eta konpromisoagatik. "Programa honek bete dituen 32 urteetan izandako ibilbideak erakusten duenez, familia-harrera babes figura sendoa da Gipuzkoan. Guztion artean bultzatzen jarraitu behar dugun aktibo sozial eta komunitarioa", gaineratu du.\nHarrera-familiek pertsona gisa hazten jarraitzeko behar duten etxe bat eta maitasuna eskaintzen diete adingabeei. Familiek beharrezko laguntza guztia dute, profesional talde baten eskutik, baita laguntza ekonomikoak ere. Harrera-familia izan nahi duen edonork idatzi edo deitu dezake eta informazioa eskatu posta elektronikoz (familiaharrera@gipuzkoa.eus) edo telefonoz (943 112522).\nEtxegorria, elkarbizitza gunea\nBabesgabetasun egoeran dauden haurrek eta nerabeek zailtasun handiko errealitateak bizi dituzte beren familia biologikoetan. Batzuetan, arazo horiek hain dira larriak, ezinbestekoa dela adingabe horiek beren familiatik kanpoko inguru batean zaintzea. Adingabe bakoitzak bizi dituen prozesuak desberdinak eta konplexuak dira, eta jatorrizko familiekiko harremana funtsezkoa da. Pedro Perezek azaldu duenez, "Etxegorria gunean haurrek eta haien familia biologikoek espazio bat dute beren harremanean sakondu ahal izateko, profesionalen laguntzarekin".\nBeroa elkarteko kideek azaldu dute COVID-19aren ondorioz instalazioak eta bisiten modalitateak aldatu behar izan dituztela, bisita telematikoak txertatuz eta, beste batzuetan, bisitak kanpoan eginez. Artatutako pertsonen kopuruak behera egin du aurreko urteekin alderatuta, baina zehaztu dute ez dela eskari faltagatik izan, baizik eta pandemiak zerbitzua egokitzera behartu duelako. Hala, adibidez, 2019an, hilero, batez beste, 260 adingaberi eman zitzaien arreta; 2020an, ordea, aurrez aurreko 120 bisita egin dira hilean. "Familiei beste aukera batzuk eskaini zaizkie kontaktuari eutsi ahal izateko, argazkien, audioen eta bideodeien bidez", azaldu du Pedro Perezek.\nEtxegorria, elkarbizitza-gune berria, iazko udan ireki zen, Ategorrieta etorbidean zuen aurreko kokalekua aldatu zuenean. Perezek esan duenez, lekualdaketa horren helburua izan da "kokapen eta irisgarritasun baldintzak hobetzea". Instalazio berriak bederatzi bisita-gela, bainugelak, sukaldea eta jantokia ditu. Beroa elkartearen egoitza gisa ere funtzionatzen du, eta elkartea arduratzen da ekipamendua kudeatzeaz.


Agur goiztiarregiak - GARA\nAldaketa asko Aspen eta Asegarcen\nSasoi betean egon arren, Xabier Galartza eta Mikel Belloso izan dira beren enpresetan ez dutela jarraituko jakiten azkenak. Bizkaitarrekin gertatzen ari dena argigarria izan daiteke egoera ulertzen saiatzeko.\nAurreko ostiralean Zarautzen Asperekin bere azken partida jokatu behar zuela-eta, irratian egin zioten elkarrizketa batean, halaxe onartu zuen Xabier Galartzak erdi brometan erdi serio: azken hilabeteetan Aspek eta Asegarcek kontraturik gabe utzi dituzten pilotari bizkaitarrekin enpresa txiki bat sor daitekeela. Lagunarteko komentario soila dirudien arren, azkenaldian enpresa handiek erakutsi duten joera aztertzeko oin egokia ere izan liteke.\nIzan ere, hiru hilabete eskasean, adinez eta sasoiz profesionaletan jarraitzeko batere arazorik izan beharko ez luketen hiru pilotari bizkaitarrek agur esan behar izan diote gorengo mailan jokatzeari. Galartza VI.ari gertatu bezalaxe, horixe izan da Asier Berasaluzeren eta Xabier Urberuagaren kasua.\nDeigarriena, agian, hiru pilotarion adina eta ibilbidea da. Xabier Galartzak 30 urterekin utzi behar izan du Aspe, azken urteotan bere enpresa izan dena, eta Lehen Mailan egonkortzea lortu ez duen arren, Bigarren Mailako hiru final jokatu ditu: bi aldiz Buruz Burukoa (2005 eta 2007) eta behin Binakakoa (2007).\nXabier Urberuagaren kasua ere nahikoa antzekoa izan zen. Atzelari aulestiarrari 29 urte bete berriak zituenean eman zioten baja, eta bere garaipen zerrendan Bigarren Mailako bi txapel ageri dira: Buruz Burukoa (2007) eta Binakakoa (2009). Gainera, iaz bertan Lehen Mailako Buruz Buruko Txapelketan final-zortzirenetan sartzeko gai izan zen Julen Retegi eta Aritz Begino kanporatuta.\nBaina denetan harrigarriena Asier Berasaluzeren kasua izan zen. Aurrelari berriztarrak Bigarren Mailako bi txapel irabazi zituen profesionaletan emandako bost urte eskasetan -Buruz Burukoa (2006) eta Binakakoa (2009)- eta 27 urterekin geratu zen kontraturik gabe. Zale askoren irudipena zen, gainera, Bigarren Mailako aurrelari onentsuenetakoa zela bizkaitarra.\nDenboran apur bat atzera eginez, halaber, aipatutako hirurei beste bi pilotari bizkaitarren agurra ere gehitu behar zaie. Aurreko udan Rober Uriarte izan zen kanpoan gelditu zena 23 urte oraindik bete gabe zituenean -afizionatu mailan jokatzen ari da gaur egun-, eta urte amaieran Imanol Agirrek eskegi zuen gerrikoa 33rekin, nahiz eta azken honen kasuan ibilbidea askoz ere luzeagoa izan.\n25 urte baino ez dituen Mikel Bellosoren agurra ere ezagutu berri dugun honetan, badirudi enpresen jarrera aldatzen ari dela azken urteetan. Debuta egin eta hiruzpalau urtetan Lehen Mailara argi iristen ez den pilotariak gero eta zailagoa du kontratua berritzea, bere ordez beste gazte bati ematen zaiolako aukera segituan. Gazteen alde egitea dela irudituko zaio zenbaiti, baina beste askoren ustez pilotari debutatu berriek jendearen artean sortzen duten ikusmina ekonomikoki ustiatzeko modua baino ez da, bakoitzaren joko-maila alde batera utzita.\nBizkaitarren kasuari helduta, adibidez, batzuk joan bezain laster etorri dira besteak. Asperi dagokionez, Ibai Perez sestaoarra eta Iñaki Larrinaga elorrioarra izan dira azken urtean debuta egin dutenak. Asegarcen, berriz, Mikel Urrutikoetxea zaratamoarra, Ibai Zabala berriztarra edota Iñaki Iza zornotzarra izan dira profesionaletara heltzen azkenekoak.\nPilota mundua zertxobait jarraitzen duen edonork daki gaur egun hiru partida mota bakarrik daudela jendearen arreta sorrarazteko modukoak: txapelketa ofizialetakoak, udako torneoetakoak, eta debutariak bere herrian edo inguruan jokatzen duen jaialdietakoak. Aurreneko bi kasuetan protagonistak betikoak izaten direnez, Lehen Mailako «figura» izendapena jasotzen duten dozena hori, esan liteke gainontzeko 30-35 pilotarien artean arrakasta gehien dutenak heldu berriak direla.\nCabrerizo II.a 12 / Merino 22; Irujo-Beroiz 18 / Gonzalez-Barriola 22.\nMendizabal-Albisu 20 / Diaz-Oteiza 22.\nLemuno-Iza 19 / Rico IV.a-Eskudero 22; Olaetxea-Zearra 22 / Urrutikoetxea-Peñagarikano 25.\nUrrezko eskularrua, Master Jaiko finala: Goikoetxea-Enbil 35 / Beaskoetxea-Irastorza 29.\nChallengearen finalerdia: Erik-Arriola 15 / Lander-Irastorza 25 / Lekue-Mugartegi 12 / Bereikua-Ibon 18.\nO.Apezetxea-Zubiri 25 / Azpiri-Aretxabaleta 22; Ansotegi-J.Madariaga 25 / Narbarte-Lopez 9; Zabaleta 20/ Sukia 22.\nFinal-laurdenak. Jubenilak: Gailurralde-Jaka 22 / Rezusta-Arratibel 14; 22 urte azpikoak: Ansotegi-Joseba Madariaga 22 / Ibai Jauregi-Peñas 9.\nEtxabe II.a-Barrenetxea IV.a / Matxin VI.a-Gaztelu; Buruz Buruko Txapelketa: Juaristi / San Miguel; Zeberio II.a-Ion / Urtasun-Urrutia I.a; Etxeberria IV.a-Olazar / Agirresarobe-Zubizarreta.\nBeaskoetxea-Felix / Erkiaga-Alliez.\nFinal-laurdenak. 22 urte azpikoak: Ezkurdia-Lukin / Apezetxea-Zubiri; Lehen Mailakoak: Azpiri-Landaburu / Atxotegi-Castillo.\nIglesias-Pagaza / Aitor-Raul.\nHiru hilabete eskasean, adinez eta sasoiz profesionaletan jarraitzeko batere arazorik izan beharko ez luketen hiru pilotari bizkaitarrek agur esan behar izan diote gorengo mailan jokatzeari. Galartza VI.ari gertatu bezalaxe, horixe izan da Berasaluze IX.aren eta Urberuagaren kasua.\nGazteen alde egitea dela irudituko zaio zenbaiti, baina beste askoren ustez pilotari debutatu berriek jendearen artean sortzen duten ikusmina ekonomikoki ustiatzeko modua baino ez da, bakoitzaren joko-maila alde batera utzita.


Euskal Hiria-Lurralde Gidalerroen onespen prozedura abian jarri du Jaurlaritzak – Hiripublika\nEuskal Hiria-Lurralde Gidalerroen onespen prozedura abian jarri du Jaurlaritzak\nhiripublika | 2012-03-28\nMartxoaren 22an Euskadiko Agintaritzaren Aldizkarian, Ingurumen, Lurralde Plangintza, Nekazaritza eta Arrantza Sailburuaren Agindua argitaratu zen, horren bitartez, Lurralde Antolamenduaren Gidalerroen aldaketaren hasierako onespena ematen zaio.\nArgitarapen honen aurreko egunean, Sailburuak agerraldia egin zuen Legegebiltzarreko Ingurumen eta Lurralde Plangintza Batzordean, Euskal Hiria.Net izenburua daramaten Gidalerroak aurkezteko, hain zuzen.\nAgerraldia horretan, Aginduaren zioen adierazpenean ere agertzen diren hurrengo baieztapenak azpimarratu zituen:\n– Azken hamarkadan zehar, bilakaera handia egon da, “hiri eraldatze handia” dei diezaikegun aroa bizi izan da.\n– Aurreko LAA-ak 1997 urtean abian jarri zirenetik “gure lurraldearen osagaiak eta oinarrizko egitura, funtsean, ez dira aldatu.\n– Hiriburuen sisteman oinarritutako lurralde eredua oraindik erreferentzia baliagarria da eta gainera adostasun orokorra dago ereduaren erabilgarritasunaren eta eraginkortasunaren arloan.\nEgun eta foro berean, Dot-Desazkundea lan taldeko ordezkariek Euskal Hiria deritzon egitasmo honen aurrean, gizarte mugimenduko hainbat eragilek sinatzen hasi diren Manifestuaren berri eman zuten. Alde honetatik egiten den diagnostikoa ez da hain baikorra. Alde batetik, datu estadistikoetan oinarrituta lurraldearen kolapsoa ematen ari dela eman zuten aditzera, eta lurralde orekatu batetik baino Euskal Urbetik hurbilago gaudela salatuz. Hiriburuen sistema horrek, lurraldearen polarizazio nabarmena ekarri du, eta periferia berriak eragiten dabil etengabe, gune metropolitanoetatik aldendutako eskualde eta herrien kalterako.\nEuskal Hiria.Net ereduaren aurrean “Lurralde Kohesiorako Artezpideak: lurralde eredu birbanatzaile, funtzioanitz, solidario eta eusgarria”-ren aldeko proposamena aurkeztu zieten Legebiltzarreko batzordekideei.\nhemen agerraldiaren bideoa\nOrain Ekainaren 30arteko jendaurreko erakusketa epea ireki da, baina jaurlaritzak ez du aurkeztu nola gorpuztuko dan hiritarren partehartzea. Eragile sozialei tokatu zaie, beste behin, sakonera estrategikoa duen plangintza honen hausnarketa gizarteratzea.\n| Tagged antolamendua, lurralde


Zinetika-k 23 film programauko ditu Donostian, Bilbon eta Iruñean - bizkaie.biz\nBizkaie! 2021-09-13 09:49 Zinemea\nVI. Zinetika urriaren 22tik 31ra egingo da.\nZinetika Jaialdiak 23 filmeko programazino zinematografikoa izango dau bere VI. edizinoan, hiru ataletan banatuta: Hautaketa Ofiziala, Open Screen eta Zinetiks. Gainera, Nafarroako Gobernuko Kultura Zuzendaritza Nagusiak bultzatutako DNA programearen jarduerea batzen dauen dokumentala be programauko da.\nKonfinamendua, errutinea, bideo-olgetak, geometria, bereizkeria, denoorearen iragaitea, arkitekturea, poesia-ekintzea, topaketea, esperimentazinoa lako gaiak jorratzen dituen obrak dira, hainbat herrialdetakoak, besteak beste: Argentina, AEB, Frantzia, Ekuador, Brasil, Errusia, Britainia Handia, Herbehereak, Australia eta Espainia.\nKontuak kontu, Teresa Morales, Sofía Alforja eta Lorand Janos izango dira epaimahaikide.\nZinema-eskaintza horrezaz gan, Zinetika Jaialdiak performance, masterclass, instalazino edo lantegiak be batuko ditu programara.\nJantzearen, ikus-entzunezko hizkuntzearen, gorputzaren eta teknologiaren arteko hartu-emonak jorratzen dituan diziplina anitzeko urteroko hitzordua, hainbat esperientzia artistiko zabalduz.\nVI. Zinetika urriaren 22tik 31ra egingo da Iruñean (Baluarte), Donostian (Kutxa Kultur-Tabakalera, Trueba zinemak) eta Bilbon (BilbaoArte).\nAzken buruan, Zinetika arte-trukerako plataformea da, nazinoartean hainbat diziplinatako erakunde eta artisten arteko loturak ezartzeko aukerea emoten dauena, kultura-trukea aberastuz. Gainera, egoitzak hartzen dituen hiru uriak senidetzeko eta hiru probintzien arteko kultura-loturak indartzeko lan egiten dau jaialdiak.


Sandra Carrascori elkarrizketa 'Puntua'-n - Arrasate - Goiena.eus\nSandra Carrascori elkarrizketa 'Puntua'-n\nGoiena 2016-12-08 16:00\nSandra Carrascori egindako elkarrizketa esklusiboa irakur daiteke oraingo asteko Puntua aldizkaria-n. Arrasaten 2008an ETAk erail zuen Isaias Carrasco zinegotzi sozialista ohiaren alabak hedabide bati sekula eman dion elkarrizketa luze bakarra da.\n'Puntua' astero etxean jaso nahi?\nBesteak beste, kontatzen du aita hil osteko lehen urteetan herrikideenganako zeukan gorrotoa gainditu duela, eta horretan, kasualitatez ezagutu zuen eta hartu-emanetan hasi zen ezker abertzaleko kide batek lagundu ziola. "Ezker abertzaleko kide batek lagundu zidan amorrua gainditzen", dio.\nETAk jardun armatua behin betiko uztea iragarri zuenetik bost urte igaro badira ere, Arrasaten "gauza gutxi" aldatu direla dio: "Pankartak dauzkagu kalean…". Eta aita erail izana "txarto" egon zela herrikideek "aitortzea modu agerikoan" gurako lukeela kontatzen du, besteak beste, Puntua-ren elkarrizketan –urtean 55 euro ordainduta, astero etxean–.


Zein emojirekin irudikatuko zenukete hilerokoa? – Kaixomaitia.eus | Bloga |Saltsa badago!\nSareak eta hilerokoa, normaltasunik ez\nDenok dakigu emakumeok hilerokoa dugula. Odola botatzen dugu, hilean behin, bai. Ondo dakigu: minak, deserosotasunak, hormonen gorabeherak… Askotan esaten digute: “erotuta zaude”. Hori ere estigma dugu.\nErika Irusta ikerlari eta idazleak ondo azaltzen du “Ez zaude erotuta, ziklikoa zara” artikuluan: “Aldatzen den gorputz batean bizi gara, batzuetan mundua jaten dugu, besteetan zainak moztuko genituzke […]. Gozoak eta adeitsuak izaten erakutsi digute, pentsatzen duguna ez esaten. Baina hori ez da hormona kontua, genero-ikasgai bat baizik […]. Hormonak superatu behar ditugu, gure gorputzak. Linealak izan behar dugu, mutilak bezala. Ebidentea dena ukatzen digute […]. Feminitatea eraikitze-kultural krudela da”.\nHorrela bizi gara. Mutilek hilerokoa izango balute, ez litzateke ezer zikina kontsideratuko, baina neskek dugu.\nHori gutxi balitz, tabua ere bada, normala ez balitz bezala gorde beharrekoa da; gure egunerokoan gertatuko ez balitz bezala, edota beste gaiak jorratzen ditugun bezala, lagunekin naturaltasunez hitz egiteko aukerarik gabe.\nGizartearen ispilu diren aldetik, sareetan egoera ez da askoz hobea, “modernoago” edo “garaikideago” direla uste dugun arren. Zoritxarrez gauzak ez dira guk nahi bezainbeste aldatu.\nInstagramek, esaterako, argazki hau blokeatu zuen 2015eko martxoaren 25ean:\nIrudia: Rupi Kaur\nRupi Kaur Kanadako poetak argitaratu zuen. Komunitatearen arauak ez betetzeagatik borratu zuen Instagramek, azalpen gehiago eman gabe. Kaur-ek desmitifikatu egin nahi zuen hilerokoa, eta sarean sortutako zalapartaren ondoren, Instagramek berriro publikatu zuen.\nOraingoz, kuleroak irabazle\nAipagai dugun kanpainara bueltatuta, Plan Internationalek jendea mugitzea nahi du, isiltasun edo normala ez den egoera honen kontra egitea. Horretarako, bozketan parte hartzeko gonbita egin die pertsona guztiei, Unicoderen batzorde nagusi ofizialari aurkezteko eskaria “indartsuagoa” izan dadin; behintzat, ahalik eta pertsona gehien artean erabakitakoa.\nEmaitzak ikustera sartu eta, oraingoz, honela doa ranking-a (20.052 bozka jaso dituzte oraingoz):\nKonpresa bat: %11.\nUtero bat: %12.\nHilerokoa duten kuleroak: %31.\nEgutegi bat: %22.\nOdol tantak: %24.\nZuek zein iritzi duzue? Beharrezkoa ikusten duzue horrelako kanpaina bat tabua hautsi eta gaia normalizatzeko?\nBozkatzen hasita, zein emoji aukeratuko zenukete?\nbozkaketa emoji bozkaketa emojiak Erika Irusta Hilekoa hilekoaren emoji bozkaketa hilerokoa Nagore Vega Rupi Kaur Unicode Consortium


Gipuzkoako udalek 231 lanpostu sortuko dituzte Foru Aldundiaren laguntzekin - Debagoiena - Goiena.eus\nGipuzkoako udalek 231 lanpostu sortuko dituzte Foru Aldundiaren laguntzekin\nLeire Kortabarria 2013-11-21 01:00\nGipuzkoako udalek 231 lanpostu eskainiko dituzte datorren urtean, Diputatuen Kontseiluak martitzenean onartu dituen dirulaguntzei esker.\nHain zuzen, bi dekretu onetsi ditu tokiko eta eskualdeko enplegua bultzatzeko, eta hirugarren bat, udalek inbertsioak egiteko. Denetara 3.150.000 euro dira.\nLehenengo dekretuak 1.732.000 euroko dotazioa dauka, udalek langabeak kontratatzeko aurten martxan jarritako programak datorren urtean jarrai dezan. Aurten, 216 lagun kontratatu dituzte, eta datorren urtean beste 231 kontratatzea aurreikusten da, gutxienez bost hilabetez, udalek emandako lanetarako.\nZenbait aldaketa egin dituzte deialdiaren oinarrietan. Hala, 231 enplegu horietatik gehienak, 200, biztanle-kopuruaren arabera banatuko dira. Gainerako 31 lanpostuetan lehentasuna izango dute langabezia handiena duten eskualdeek. Deialdi horretan udalek mankomunitateen edo garapen agentzien esku utzi ahal izango dituzte enplegu horiek.\nMankomunitateek proiektu estrategikoak egin ditzaten\nBigarren dekretuak 1.417.000 euro ditu, eta bakarrik mankomunitateei eta eskualde garapenerako agentziei zuzentzen zaie. Helburua da finantzatzea mankomunitate edo agentzia horien proiektu estrategikoak, bereziki tokiko enplegua hobetzera zuzendutakoak: langabeen prestakuntza, eta abar. Kasu honetan, funtsak eskualdeko agentzia guztiekin adostuta banatuko dira, eskualde bakoitzaren langabezia-tasa kontuan hartuta.\nBeste dirulaguntza dekretu bat ere onetsi da, udalei zuzendutakoa, inbertsioetarako. Dekretu horren bidez, 6 milioi euro banatuko dira, herrietako espazioetan, bideetan eta saneamenduan ekiteko: haiek hobetzeko, ekipatzeko, birgaitzeko, e.a.


Maite? Zertarako? - Deia\njosu torre 14.01.2020 | 06:22\nTXORAKERIA franko ikusi eta irakur/idazten ditugu sare sozialetan eta noizean behin zentzundun zer edo zer ere sartzen da zirrikituren batetik. Egia ala gezurra, auskalo! Hori beste kontu bat da. Berri faltsu edo aspaldian anglotuta gabiltzen ezkero fake news-ak ere nonnahi eta noiznahi, noski. Bata ez bestea izan gabe, arreta edo grazia ematen diguten aforismo edo iruzkinak ere sarri izaten dira. Pentsa arazten digutenak eta, sarri, zure inguruan duzun edozein gauzari eransteko modukoak. Halako batez baliatu nahi dut, aspalditik gehienok asko kezkatzen gaituen arazo batez jarduteko. Gogoetak honakoa dio: "Adin batetik gora goazenean, norbaitek 'maite zaitut' esaten digutenean berehala zertarako? erantzuten diogu". Ez dakit ondo benetako maitasunean sinesmena galdu dugulako edota pertsonengan erabat.\nZerikusi gutxi edo baterez, agian, zirrikitu honetara ekarri nahi dudan atazarekin. Zerikusi gutxi zenbakiekin ere. Azken hauek larriak edota latzak izan arren. Alde negatiboan, oraindik preso dauden ehundaka presoak, gaixorik daudenak eta adinean franko gora doezenak arazoa larritzen dutelarik eta alde baikorrean Baionan eta Bilbon, ohitura bihurtu den urtarrileko bigarren larunbatean, bildu ziren 80.000tik gorako jendetza. Maite dut azken ekintza hau, gorroto dut euskal presoen egoera eta horiexetara bidaltzen dut arestiko galdera, Zertarako? Zertarako biltzen gera milakoa horiek hainbeste urtez, itxuraz ezer gutxi lor-tzen ba dugu horietan? Zertarako mantentzen dituzte preso euskaldun horiek inolako aurrerapenik ez lortzeko?\nAsko aurreratu dugu, lehenik, ETAk bere jarduera utzi duelako edo utzi zuenetik, eta bestetik, azken Espainiako gobernu berriak auziari esperantza pixka bat ematen diolako. Manifa bera amultsuagoa izan da, Madrileko erantzuna bezala, baina Joseba Azkarraga politikariak jarri du unearen izenburua: "Hitzetatik harago, ekintzetara joan behar dugu" eta, beranduago baino lehen, euskal presoek dituzten "tratu espezial" horiek ezabatu. Preso egotea bera, aski delako.


Euskal Herria Bildu - Espainiako gobernua Bakearen beldur da eta bide horretatik euskal borondatearen etsai bihurtuko da\nEspainiako gobernua Bakearen beldur da eta bide horretatik euskal borondatearen etsai bihurtuko da\nDiputatuen Kongresuan Amaiurren bozeramaile Xabier Mikel Errekondok Espainiako Gobernuari eskatu dio Aieteko Adierazpeneko bigarren puntuari erantzun bat eman diezaiola; hau da, ETArekin elkarrizketak hasi ditzala, gatazkaren ondorioez hitz egiteko.\nErrekondok esan du Espainiako Gobernuak bakeari beldurra dion "irudipena" duela. "Bide horretatik euskal gizartearen gehiengoaren borondatearen etsai bihurtuko zarete", adierazi dio Jorge Fernández Díaz barne ministroari. Izan ere, CISen inkesta baten arabera, euskal gizartearen % 78 Espainiako Gobernuaren eta erakunde armatuaren arteko elkarrizketaren alde dago.\nAmaiurreko bozeramaileak gogorarazi dio Ministroari, nola Aieteko Adierazpena sinatu zuten eragileek gaizki ikusi dutela Espainiako Gobernuak oraindik egindako eskaerari baiezko erantzunik eman ez izana. Aitzitik, ETAk Aieteko Adierazpenari erantzun egokia eman ziola esan dute, presoei, armak uzteari, desmilitarizazioari eta biktimei buruz hitz egiteko agenda proposatuz. "Gatazkaren konponbidea, desberdinen arteko elkarrizketatik etorriko da", gaineratu du.\nKolonbiako Gobernuak FARCekin negoziaketak hasi dituenean erakutsitako ardura azpimarratu du Errekondok eta Fernándezi esan dio Espainiako Gobernuak beren beregi eman ziola babesa Kolonbiako bake prozesuari.\n"Euskal Herriko eta Kolonbiako gatazka gauza bera dira. Zuek estatu-gatazka bat duzue; beraz, zuen herrian arazo bat dago, eta Juan Manuel Santosek egin bezala, zuek ere konponbidea aurkitu behar diozue arazo horri", esan du Errekondok. Haren ustez, Espainiako Gobernuaren "betebeharra" da justizian oinarritutako bakea lortzea euskal gizarte osoaren eskubide zibilak, politikoak eta giza eskubideak bermatuz.\nBozeramaile subiranistak guztiontzako bake justua betirako nahi duela esanez amaitu du, eta Esapiniako Gobernuari ausarta izateko eta egoerari dagokion mailarekin erantzuteko eskatu dio. Turkiako eta Kolonbiako Gobernuek berriki egin duten moduan.


Onddo 'carpaccio'-a | Tartea | Berria\n2013ko irailak 28\n400 g onddo\nZiazerba sorta bat\n• Italiar jatorria duen errezeta hau ongi prestatzeko, oso garrantzitsua da erabili behar ditugun onddoak freskoak eta onak izatea. Onddo beltza bada, askoz hobeto, bere egitura aproposagoa baita.\n• Hasteko, onddoak garbitu, eta labana zorrotz baten laguntzaz, eta pazientzia handiz, ahalik eta xafla finenetan moztu. Horretan datza plateraren sekretu handienetako bat: xaflak oso finak izatean, hain zuzen ere.\n• Ondoren, ziazerba hostoak garbitu, lehortu eta juliana erara moztu. Plater batean, onddo xaflen gainean jarri ziazerba zatiak, eta gatz pitin bat bota.\n• Olio, ozpin eta gatzarekin, olio-ozpin bat prestatu katilutxo batean, eta onddo eta ziazerbak ongi busti. Ondoren, patatak zuritzeko tresnarekin, Idiazabalgo gaztari xafla finak atera, eta platerean sakabanatu. Piperbeltz hauts pixka bat xehetu, eta gainetik bota. Prest daukagu platera goxoa.


UEUren Iruñeko ikastaroak astelehenean hasiko dira\nActualizado 23/06/2017 12:20\nUdako Euskal Unibertsitatearen (UEU) Iruñeko ikastaroak datorren astelehenean hasiko dira, ekainaren 26an, 45. Udako Ikastaroen baitan. Ikastaroak astelehenetik asteazkenera bitartean egingo dira, UEUk jakinarazi duenen.\nHain zuzen, "Euskara eta etorkinak. Nola lagun dezake euskarak bizikidetza hobetzen?" astelehenean eta asteartean izango da, Nafarroako Administrazio Publikoaren Institutuan (NAPI), eta "ETAren V. Biltzarra eta ziklo armatu iraultzailearen hasiera", asteartean eta asteazkenean, Katakrak liburudendan.\nHalaber, "Egitatezko bikoteak eta umeen zaintza euskal Zuzenbide Zibilean" ikastaroa astelehenean egingo da, Hezitzaile Eskolan, eta asteazkenean izango da "Gazteak: parte-hartze politikotik boteretzera?" ikastaroa, Nafarroako Administrazio Publikoaren Institutuan.\nGainera, Nafarroako Gobernuaren Hezkuntza Sailarekin elkarlanean antolatutako ikastaroei dagokienez, "Ahozkotasuna hizkuntza-geletan: entzumena, mintzamena eta ahozko elkarreragina" ikastaroa astelehenetik asteazkenera izango da, eta "Visual thinking, ikasten ikasteko tresna", astelehenean eta asteartean. Bi ikastaroak Nafarroako Administrazio Publikoaren Institutuan egingo dira.\nBestalde, hitzaldi irekiak izango dira Karrikiri Elkartean. Zehazki, astelehenean, 19:30ean, "Bullying, drama bai, aukera ere bai" izango du hizpide Gotzon Carcar, coach pertsonalak, eta asteartean, 19:30ean, "Haur (tran)sexualitatea ulertzeko gakoak" azalduko ditu Iñaki Goñi irakasle eta sexologoak.


VOXNAN Xaboi-dosifikagailua, kromatu-efektua - IKEA\nBainugela atseden hartzeko oasi txiki bihurtzeko behar duzun guztia. Betiko diseinuak eta xehetasunei emandako arretak, adibidez, beira eta akabera kromatua, erabat konbinatutako estilo goxo bat sortzen dute.\nDosifikatzaileak duen irekidura zabalari esker, oso erraza da berriro betetzea.VOXNAN serieko beste produktu batzuekin konbina daiteke.Diseinatzailea\nZabalera: 11 cmAltuera: 8 cmLuzera: 16 cmPisua: 0.33 kgPaketeak: 1\nHarmonia komunean, xehetasun bat aldi berean\nBainugela etxearen ezinbesteko zatia da, baina sarritan txikia, desordenatua eta inprobisatua da. Okan Demircik, gure produktu garatzaileetako batek, lehen eskutik daki hori. Horregatik, VOXNAN eta BROGRUND bainurako osagarrietan lanean hasi zenean, bere helburua komunean bizitza pixka bat errazago egiten laguntzea zen. Zati zaila izan zen pertsona ezberdinen artean behar komunak aurkitzea. Hor izan ziren Okanen lankide asko.\nHorietako hainbat tailer batera gonbidatu zituzten. Etxe eta bizi egoera ezberdinak zituzten guztiek. Batzuk suediarrak ziren, basoan etxeetan bizi zirenak. Beste batzuk Italiakoak eta Frantziakoak ziren. Batzuk bakarrik bizi ziren, eta beste batzuk bikote edo seme-alaba batekin.\nElkarrekin lanean bainatzeko behar komunak aurkitzeko\nEgun oso batez, jendearen frustrazioak eta ametsak aztertu zituzten, bereak barne. Parte-hartzaileetako bat Luca Battistelli izan zen, 1992tik IKEArekin egon dena. "Ez naiz produktuen garapenean aditua", dio Lucak, "Baina zuk zeure esperientzia propioa ekartzen duzu. Gauza batzuk oso espezifikoak izan daitezke pertsona batengandik edo herrialde batengandik, baina errazagoa da komunean gauzak aurkitzea, oso gauza desberdinak baino ".\nBizitza hobetzen duten xehetasun txikiak diseinatzen\nBi diseinatzailek elkarrekin lan egin zuten tailerrean identifikatutako erronkak konpontzeko. Gauzak zintzilikatzeko leku faltaren desordena hartzea. Gure toallariek barren birakariekin espazioa aurrezten dute, baina ordena handiagorako zabaltzen diren barrak gehitu dituzte. Eta bainu partekatuak? VOXNAN eta BROGRUND taldeek nahastu eta konbinatu daitezkeen estiloak dituzte, denak pozik egon daitezen. Osagarriek ere horma-euskarri berdinak dituzte, eta, beraz, haien estiloa edo beharrak aldatzen badira, erraz alda daitezke gauzak zulo berririk egin gabe. "Ez da iraultza bat", dio Okanek. "Jendeari bere bainuko kaosa harmonia bihurtzen lagun diezaioketen xehetasun txikiak baino ez dira".\nMunduko bainugelak ikustera joan garenean, beti gauzez gainezka daudela konturatu gara. Gune txikiak izan ohi dira; bertan, jendea goizetan korrika eta presaka ibiltzen da beti, eta gauean, berriz, erlaxatzeko erabiltzen dute bainugela. BROGRUND bainugelako osagarriak diseinatzen hasterakoan, gure lantaldeak zerbait berri egin zuen: tailer bat antolatu zuen. Bertan, "nahaspila eta ordena" gaia asmatu zuten denen artean eta bainugela errazago erabiltzeko aukera ematen duten produktuak sortzeko erabili zuten.


Erosi Koreako estiloko V-ko lepoko irregular ertz minimalista puntuzko emakumezkoen jertsea - Doako bidalketa eta zergarik gabe | WoopShop®\nkolorea Sky Blue Beige Black\nTamaina bakarra / Zeru Urdina Tamaina bakarra / Beige Tamainakoa / Beltza\nKoreako estiloko V-ko lepoa irregularra, ertz minimalista puntuzko emakumezkoen jertsea - Tamaina bakarra / Zeru urdina atzeraordetuta dago eta stockean itzuli bezain laster bidaliko da.\nModeloaren zenbakia: SW8112\nMaterialen osaera:% 50 itsasgarria,% 22 nylon,% 28 PPT\nOharra: mesedez, jarraitu tamaina taulan tamaina hautatzeko. Ez hautatu zuzenean zure ohituren arabera. Neurriak 2-3 cm-ko desberdintasunak izan ditzake eskuz egindako neurketaren ondorioz. Mesedez, kontutan izan neurtzen duzunean.\nUkimen oso leuna eta atsegina, tamaina handikoa, asko gustatu zait!


10:48, 12 maiatza 2016ko berrikusketa\n10:45, 12 maiatza 2016ko berrikusketa (aldatu)\n(→Euskal wikipediaren edukien aldetik)\nHauxe da oraingo bertsioa, 10:48, 12 maiatza 2016 data duena (aldatu) (desegin)\nUztailaren bukaeraldeanbukaera aldean lizitazioaren irabazlea Elhuyar Fundazioa izan zela erabaki zenetik (uztailaren bukaera), bost hilabeteko epea izango zen zeregin horiek guztiak aurrera eramateko. Elhuyarrek (wikilari laguntzaileen iritziak ere aintzat hartuta) prestaturiko plangintzari jarraituz, hauek izan ziren egindako urrats nagusiak, euskalEuskal wikipediariWikipediari dagokionez:\n# '''Hautatzea:''' Elhuyarko langileak arduratu ziren ''Lur'' entziklopedien edukiekin sor edo osa daitezkeen euskalEuskal wikipediakoWikipediako artikuluak hautatzeaz. Horretan jardun zuten abuztuan.\n# '''Markatzea:''' Igor Leturiak prestaturiko [[Wikipedia:Bot-ak|bot-a]] erabiliz, osatuko ziren euskalEuskal wikipediakoWikipediako artikuluak markatu ziren, [[Txantiloi:Lurlanean|txantiloi berezi bat]] jarrita. Horrela markatutako artikuluak [[:Kategoria:Lur entziklopedietatik osatuko diren artikuluak|kategoria honetan ageri ziren]].\n# '''Wikitzea:''' wikilari laguntzaileek artikulu horiek [[Wikipedia:Wikitu|wikitu]] zituzten.\n# '''Wikipediaratzea:''' artikuluak euskalEuskal wikipediaraWikipediara ekarri ziren, epearen azkenean —abenduan—, guztiak batera, arestian aipatutako bot-aren bidez. Egin ahala Wikipediara ekartzea Wikipediarako egokiagoa zela garbi dagoen arren (horrela, ahalik eta lasterren hobetuta ikusiko genukeen euskalEuskal wikipediakoWikipediako edukia), Eusko Jaurlaritzak lan hauetarako emandako epea oso estua zenez, wikilari laguntzaileok uste izan genuen Elhuyarri askatasuna eman behar geniola horretan, arretarik handiena lanak albait txukunen egitean jarri ahal izan zezaten, eta ez lanak albait lasterren wikipediaratzeanWikipediaratzean.\nEpea oso laburra zenez eta —espero izatekoa zenez— lanak egin ahala hainbat arazori aurre egin behar izan zitzaionezzitzaienez, artikuluetako batzuk wikitu''wiki'' bilakatu eta zuzentzeko lanak ezin izan ziren bukatu artikulu horiek wikipediaratuWikipedian sartu aurretik. Beraz, egiteke geratu ziren azken lan horiek Wikipedian bertan egin ziren hainbat egunez.\n== Proiektuaren amaierako datuak ==


Bigarren Errepublikaren aldarrikapena gogoratu zen zapatuan Eibarren, 87. urteurrenean - etakitto.eus\nBigarren Errepublikaren aldarrikapena gogoratu zen zapatuan Eibarren, 87. urteurrenean\nEibarren beste inon baino lehen Espainiako II. Errepublika aldarrikatu zela 87 urte bete ziren zapatuan, apirilaren 14n eta, urteroko moduan, gure herriarentzat historikoa den eguna gogoratzeko hainbat ekitaldi antolatu dituzte aurten ere. Oraingoan, Errepublika aldarrikatzen bigarren eta hirugarren herriak izan ziren Jaka eta Sahagungo alkateak, Lisandro Garcia de la Viuda eta Juan Manuel Ramon gure herrian ospatu dute urteurrena, Eibarko Udalak gonbidatuta. Barixaku arratsaldean harrera egin zien Miguel de los Toyos alkateak eta, oroigarri modura, orain dela urte bi berreskuratu zuten aktaren kopia bana eta bakoitzaren herriaren armarria damaskinatuta duen intsignia bana eman zien, ondoren Museora bisitan joateko.\nZapatuan, berriz, eguerdi aldean Untzagan hasi zen ekitaldiarekin gogoratu zuten Errepublika Gazte Komunistek eta Ezker Anitza-IUk.\nPSE-EE alderdikoek, berriz, sozialisten egoitzako balkoian Errepublikaren bandera igo eta, jarraian, Txaltxa Zelaian txapligoak bota zituzten, Legarreko frontoian elkarrekin bazkalduta eguna biribiltzeko.\nARGAZKI BILDUMA GURE MEDIATEKAN IKUS DEZAKEZUE. JARRAIAN, UNTZAGAKO EKITALDIAN GRABATUTAKO BIDEOAK:\n#errepublika #eibar #PSE #sahagun #jaka #jaca #gazte #komunista #ezkeranitza #IU #untzaga\n« III. Gin Tonic lehiaketa hurrengo asteburuan ere Garagardo-dastaketa datorren astean »


Esporak indarrez bota ditzake\nAstaputz izenez ere ezaguna, sortzean zuria den onddoa da, eta haziz doan neurrian marroi kolorea hartuz doa. Nahiko ohikoa da eta ia edozein ekosistematan sortzen da, bai taldean bai bakarka. Udaberrian, udan eta udazkenean ugaltzen da. Bere heldutasunean, goi-goian zulo bat dauka esporak botatzeko. Zapaltzean edo ur tanta bat erortzen zaionean, onddoa «hustu» egiten da esporak indarrez kanporatuz. Mekanismo horretatik datorkio bere izen arrunta. Oso estimatua ez den arren, jangarria da, baina soilik gaztea denean eta guztiz zuria denean.\nBera da bertako karramarroaren mehatxu nagusia\nIbai-karramarro gorria ere esaten zaio, bere kolore deigarria dela eta. Ipar Amerikatik datorren krustazeo dekapodoa da. Asia, Afrika eta Europako hainbat herrialdetan sartu da. Iberiar penintsulan lurralde zabalak kolonizatu ditu, bertako karramarroa ordezkatuz eta arrisku handian jarriz. Karramarro orojalea da, haragia, landareak eta haratustela jaten duena. Ur gezak nahiago ditu, ez oso hotzak eta ur-lasterrik gabekoak, adibidez korronte lasaiko ibaiak, padurak, lakuak eta arroz sailak, baina gatz apur bat onartzen du, bai eta hainbat hilabetetako lehorteak ere. Sei urte baino gehiago bizi daiteke eta berrogeita hamar gramoko pisura iritsi. Horregatik guztiagatik moldatzeko gaitasunik handiena duen karramarrotzat jotzen da.\nLurreko animaliarik adimentsuenetako bat da\nBotila formako sudurdun izurde modura ere ezaguna da. Mundu osoko itsasoetan bizi da, Ozeano Artikoan eta Australean izan ezik. Oso gizartekoi eta lagunkoia da, baina arren artean eta beste espezie batzuekiko oso jokabide oldarkorrak izan ditzake. Normalean hamabi lagun bitarteko taldeetan bizi da, emeek eta gazteek osatuta. Arrek bi edo hiruko taldeak osatzen dituzte eta emeekin epe laburrez elkartzen dira. Elikadura aurkitzeko ekolokalizazio modu bat erabiltzen du, sonarraren antzekoa. Soinuak sortzen ditu eta haien oihartzuna entzuten du gauzak edo harrapakinak lokalizatzeko. 5-8 km/h-ko abiaduran egin ohi du igeri, baina 35 km/h-ra ere irits daiteke. Gizakiaren ondoren lurreko espezierik argiena da, tximinoen aurretik.\nHezetasunaren arabera kolorez aldatzen du\nLiken hau onddo baten, fotosintesia egiten duen alga baten eta nitrogenoa finkatzen duen zianobakterio baten arteko sinbiosi hirukoitza da. Baso hezeetan bizi da, batez ere oso altu ez dauden harizti eta pagadietan, baina beste baso batzuetan ere haz daiteke. Europa iparraldetik Mediterraneoraino hedatzen da. Xafla handi eta ezberdinak sortzen ditu, zuhaitzen azaleko puntu batera lotzen direnak, edo batzuetan lurrera edo harkaitzetara. Xafla hauen itxurak biriketako lobuluak dakarzkigu gogora; gainera, arnas gaixotasun batzuei aurre egiteko erabiltzen da. Hortik datorkio bere izena. Bere kolorea aldagarria da: hezetasun nahikoa dagoenean kolore berde iluna izaten du; lehortzean aldiz, kolore arrea hartuz doa eta zimurtu egiten da.


Langabezia tasa %7,3 jaitsi da 2016an Hego Uribeko herrietan | Geuria\nLangabezia tasa %7,3 jaitsi da 2016an Hego Uribeko herrietan\nEgun 6.577 langabe daude Hego Uriben. Arrigorriaga, Basauri, Galdakao, Etxebarri, Ugao eta Zaratamon langabezia-tasa jaistea lortu dute.\nEgun 6.577 langabe daude Hego Uriben. Arrigorriaga, Basauri, Galdakao, Etxebarri, Ugao eta Zaratamon langabezia tasa jaistea lortu dute\n2015. urtearen bukaeran 3.357 langabetu zituen Basaurik. Urtebete geroago, iazko abenduaren bukaeran 3.066 ziren langabeak. Hortaz, langabezia-tasa %1,1 jaitsi da, 2015eko %17,4tik 2016ko %16,3ra arte, eta 291 langabe gutxiago.\nAipatzekoa da Basauriren populazio aktiboa gainontzeko herriekin alderatuta ohikoa baino txikiagoa dela. Iazko abenduan 40.983 biztanle zituen herriak, horietatik 18.810 sartzen dira populazio aktiboan, ezta erdia ere. Horren arrazoietako bat da biztanlegoaren laurdena, 10.000 bat pertsona, 65 urtetik gorakoak direla. Azken hogei urteetako datuak kontutan hartuta, urtero 300 bat biztanle galdu ditu herriak, eta joera azken urteotan ere mantendu egin da.\n6.577 langabeturekin itxi du 2016. urtea Hego Uribe eskualdeak. Etxebarri da langabezia-tasarik baxuena duena (%10,6), guztira 615 dira lan barik daudenak. Ondoren, honakoek osatzen dute zerrenda: Galdakao (%11,6), Ugao (%12,8), Arrigorriaga (%13,2) eta Zaratamo (%14,0).\nEz dute Bizkaiko langabezia tasa gainditzen. Basauriren kasuan, aproposa litzateke azpimarratzea historikoki beti egon dela Bizkaiko tasaren gainetik, Bizkaiko tasa Euskal Autonomia Erkidegoarenaren gainetik egon den moduan. Guztira 6.577 langabeturekin hasi du urtea Hego Uribe eskualdeak.\nSailkatuta: Enplegua, Hego Uribe, Langabezia\nHaize bolada handiengatik Nagusia kaleko etxebizitza batetik adreiluak jausi dira\nZurrumurruen kontrako bigarren tailerra otsailaren 13an


NACHI MIKAMI - ONDARE GARBIA 2020, SOLDATA, ADINA, ALTUERA, PISUA, BIO, FAMILIA, KARRERA, WIKI - ARTISTA\nArgitaratua: 2021eko ekainaren 21a / Aldatua: 2021eko ekainaren 21a\nYoshimi Kato, askok Nachi Mikami izenarekin ere ezaguna, japoniar manga artista ohia da. Bere obrak hain ezagunak ez diren arren, mundu osoko Akira Toriyama manga artistaren emaztea da ezaguna.\n1Nachi Mikamiren ondare garbia\n2Nachi Mikamiren Ezkontza\n3Nachi Mikami Datu interesgarriak\nNachi Mikamiren ondare garbia\nNachi-ren ondare garbia ezezaguna da, aspaldi igaro baita arkatza (edo boligrafoa, nahi baduzu) manga artista gisa. Hala ere, emakumea ez da arduratuko, bere manga artistak, Akira Toriyamak, badu ondare garbia de 45 milioi dolar gisa 2019.\nAzpititulua: Nachi Mikami (iturria: Married Wiki)\nNachi Mikamiren Ezkontza\nNaachiren bizitza pertsonalari dagokionez, zorionez Akira Toriyamarekin ezkonduta dago. Lehen esan bezala, Akira bere senarra manga artista eta pertsonaia diseinatzailea da, hala nola Dragoi Bola, Slump doktorea, Dragoi Urdina eta beste zenbait lanengatik ezaguna.\n1982ko maiatzaren 2an Nachi eta Akira ezkondu ziren haien lagun eta senide gertuenen aurrean. Ezkontza santutik 37 urte baino gehiago igaro ondoren, bikotea harmonian bizi da oraindik, eztabaidarik izan gabe.\nNahiko nabarmena da, eta espero dezagun datozen urteetan maitasun eta elkarrekin maila bera izaten jarraitzea!\nzenbat altuera du susan arrozak\nEzkontzatik bikoteak bi seme-alaba ditu. 1987ko martxoaren 23an, Nachi-k bere seme Sasuke Toriyama erditu zuen. 1990eko urrian, bikoteak bigarren alaba, alaba, hartu zuen.\nNachi eta Akirak bizitza sinplea eta zoriontsua bizi dute Kiyosun, Japonian, beren etxeko estudioan.\nAzpititulua: Nachi Mikamiren senarra Akira Toriyama (iturria: Wikipicky)\nNachi Mikami Datu interesgarriak\nSenarra eta Slump doktorearen menpekoek denbora behar izan zutenean, Nachi Mikami sartu zen.\nBi amak bere bikotekidearen Dragoi Bola lanaren zalea den Jackie Chan ezagutu zuen.\nSenarra auto eta motozikleta zalea da.\n5 oin 2 hazbeteko\nAgian ere gustatuko zaizu: David Bromstad , Brooklyn Beckham\nTokyo Vanity rap-a da. aurki ezkontza bizitza, kalkulatutako ondare garbia, soldata, karrera eta gehiago.\nChrystal Gbaja-Biamila izar baten emazte izatera iritsi zen. Ikusi Chrystal Gbaja-Biamilaren azken biografia eta aurki ezazu bizitza ezkondua, zenbatetsitako ondare garbia, soldata, karrera eta gehiago.\nFrankie Elle Rodriguez Hollywoodeko aktore ezagunenetako bat den Adam Rodriguez-en alaba izateagatik onartzen da. Ikusi Frankie Elle Rodriguez-en azken biografia eta aurki ezazu Married Life, kalkulatutako ondare garbia, soldata, karrera eta gehiago.\nzenbat altuera ez duen txapelak\nkelseyk ondare garbia zor du\nmelodia thomas scott ondare garbia\nzenbat urte ditu taffi dolarrak\nStephanie Gilmore senarra


‘Organizaciones Deportivas El Diario Vasco’-ri errekonozimendua eman diote\nDiario Vascok antolatutako ‘Deportistas 5 estrellas’ ekitaldiaren lehen edizioa ospatu da gaur, martxoak 19, eguerdian Donostiako María Cristina Hotelean. Kirol arloko pertsonak eta erakundeak saritu nahi dituen ekintza da.\nEquinoccio Bidaiak babestutako ‘Sari Sorpresa’ Organizaciones Deportivas El Diario Vasco-ri eman zaio, urteetan zehar Itzuliaren eta Donostiako Klasikoaren antolakuntzan egindako lanagatik.\nOrganizaciones Deportivas El Diario Vasco-ren izenean Jaime Ugarte, José Luis Arrieta, Enrique Erentxun, Fernando Berridi, Fernando Ugarte, Mila Agirre, Antón Elorza, José María Eceiza, Paulino Betelu, Antxon Ayestarán eta Santi Ayestarán egon dira.\n2009an, Itzulia antolatzen zutenek, ‘Organizaciones Deportivas El Diario Vasco’, eta Euskal Bizikletaren antolatzaileek, ‘Euskal Bizikleta Elkartea’, bat egin zuten Euskal Txirrindularitza Antolakuntzak OCETA sortuz. Gaur egun, OCETAk Itzulia eta Donostiako Klasikoa antolatzen ditu.\n2017ko urtarrilean, berriz, Organizaciones Deportivas El Diario Vasco-ko kideek OCETAn zituzten karguak utzi zituzten, Euskadiko WorldTour bi frogen antolakuntza lanak OCETAko ‘Euskal Bizikleta’-ren arduradunei utziz.\nGutxi gorabehera 150 gonbidatu egon dira sari banaketan. OCETAren hamar bat ordezkari joan dira, besteak beste gaur egungo presidentea den Julián Eraso, eta presidenteordea, Javier Riaño.\nHalaber, kirol arloko persona ospetsu asko egon dira ekitaldian: Xabi Alonso eta Álvaro Arbeloa futbolariak; Lucas Eguibar, snowboardeko irabazle donostiarra, eta San Juaneko batelerak. Baita hainbat erakunde publikoen ordezkariak ere: Denis Itxaso, Gipuzkoako Kirol Diputatua, eta Goizane Álvarez, Gipuzkoako Foru Aldundiko Kirol Zuzendaria.


Azkena Rock Festival bere 20 urteak ospatzen ditu ekainaren 16, 17 eta 18 egunetan Mendizabalan, Gasteizen, eta aurtengo edizioa oso berezia izango da; izan ere, besteak beste, rockaren amabitxi Patti Smith izango dugu gure artean, itzal handiko beste izen batzuekin batera, hala nola The Offspring, The Afghan Whigs, Social Distortion, Emmylou Harris, Suzi Quatro, Fu Manchu, Drive-By Truckers, Jerry Cantrell, The Toy Dolls, Michael Monroe, Soziedad Alkoholika edo Morgan.\nUrteurrena dela eta, aurten, jaialdiak egun bat gehiago izango du, osteguna, eta, gainera, bonus track bat gehitu diogu gaur: Trashville karpako programazioa; agertoki horretan izaten dira kontzertu bizi eta kañeroenak, eta kasu honetan, Cramps taldea gogorarazten duen munduko bandarik garrantzitsuena arituko da, Teenage Werewolves, baita Micky y Los Colosos del Ritmo nekaezinak eta Lord Diabolik retro-garage-punk bikotea ere. Baina aparteko eskaintza hori ez da hor bukatuko; ostiraleko zerrendan Surfbort sartu da, 2019ko edizioan kontzerturik basati eta gogoangarrienetako bat eman zuen taldea.\nDJ sorta zabala ere izango dugu: Zombierella, Eneida Fever!, Tito Ramone, Runaway Lovers DJs, Alex Dbdb, Wendy Pelayo, Cheries Djs, Adrián vs. Santo eta Estrella Electrónica arituko dira diskoak jartzen gauetan, jaialdiko emanaldi bakoitza rock n’ roll onenarekin amaitzeko.\nEta, bien bitartean, agertokietatik kanpo ere izango da zer ikusia eta zer gozatua; izan ere, Mendizabalako zelaietan programazio berezia antolatuta dago: Wall of Death ikuskizun zirraragarria, ARFko ikus-entzuleak harri eta zur utzi izan dituen klasikoa, motorzale akrobatak horma bertikaletan gora ziztu bizian igotzen diren bitartean talde bat zilindroaren erdian zuzenean jotzen ikusteko aukera baitago. Ekintza gehiago ere izango da eta, aurten, lehen aldiz, autotxokeak egongo dira jaialdiaren esparrura; ekintza rock n' roll-aren erritmoan, oraindik iragarri gabeko ezustekoen aurrerapen modura.\nARF, Andra Maria Zuriaren plazan\nJendearekiko berrelkartze horretan, ezin zen ahaztu Andra Maria Zuriaren plazan egiten zen ohiko hitzordua, leku enblematikoa bera, non jaialdia hiriaren bihotzera hurbiltzen baita sarbide libreko kontzertuekin eta publiko guztientzat, ostiral eta larunbatetan 13:30ean.\nOstiral goizean Alexis Evans dotoreak, Frantziako souleko haur prodijiotzat hartua, jendeari dantza eragingo dio 50eko hamarkadako klub batera egindako bidaia batean.\nLarunbatean Kim Lenz izango da, egungo rockabillyaren ordezkari aparta bera. "Rolling Stone" aldizkariaren argitalpen amerikarrak esan zuenez, "Elvis emakumea izan balitz, ziurrenik Kim Lenzen soinua izango zuen", baina egia esan Kim Lenzek ez du konparaziorik behar.\nAtariko moduan, Araba ARF Tour programa berria sortu da. Lau kontzertu, doan, Arabako bi herritan, Arabako Foru Aldundiaren eskutik, Azkena Rock Festival jaialdirako bideari ateak zabaltzeko.\nEkainaren 4an, larunbatean, Guardiako Plaza Berrian, alde batetik, Sotomonte entzuteko aukera izango dugu, Jokin Salaverria getxoztarraren bakarkako proiektua, non folka, rocka eta psikodelia uztartzen dituen; eta, bestetik, Entropía, Gasteizen sortutako space rock eta doinu psikodelikoen taldea.\nEkainaren 11n, larunbatean, Ribabellosako plazan arituko dira Outgravity gasteiztarrak –2019ko ARFn ere jo zuten–, eta John Dealer & The Coconuts taldea, euskal punk rock-a Legazpitik, aparra bezala gora doan jarraitzaileen talde gero eta handiagoarekin.


Burbustuko haritz motza\nZaratamoko Burbustu auzoan, bisitatu beharreko altxor botaniko isila dago ezkutatuta: Burbustuko haritz motza. Tamaina handiko alea da, 447 cm-ko perimetroa eta 18 metroko altuera ditu-eta.\nInolako zalantzarik gabe, Zaratamoko bizilagun zaharrena da, 400 urte baino gehiago dauzka-eta. Era berean, Bizkaiko zuhaitz zaharrenetakoa ere bada. Hori guztiori dela eta, ale bitxi hori Bizkaiko Zuhaitz Apartekoen katalogoan sartzeko proposamena egin da.\nUdalerriko iraganaren erakusgarri da, gaur egun daukan forma egur-ikatz preziatua egiteko egurraren erauzketaren emaitza delako. Egur-ikatz hori, hain zuzen ere, inguruko burdin meategietan erabiltzen zen ostean.\nBurbustu auzoko sarreran dago kokatuta, eskuinetara, Atxetako harrobirantz doan errepidearen alboan, hain zuzen ere. Burbustu landa-inguruneko auzoa da, balio handia dauka kulturari zein paisaiari begira eta baserri gutxi batzuk zein Igokundearen baseliza txikia ditu osagai.\nBizkaibuseko linea bat iristen da Elexalde-Zaratamora (A3622. Bilbo - Basauri - Artunduaga - San Migel). Hobe da Mendietako biribilguneko geltokian jaistea eta, bertatik, Moiordin auzoko industrialderaino oinez joatea. Industrialdearen amaieran, Burbusturako errepidea hasten da (BI-4703).\nBizkaibuseko zenbait linea iristen dira handik hurbil dagoen Arrigorriagara: A2611, A3613, A3641, A3622, A3632 eta A3928.\nRENFE Aldirietako C-3 lineak Arrigorriagan dituen geltokiak.\nA8 autobidea hartuko dugu Arrigorriagaraino. BI-625 errepidera iritsitakoan, Moiordin auzoko industrialderako saihesbidea hartuko dugu lehendabizi (BI-3702); eta Burbustu auzorakoa (BI-4703), ondoren.\nBizkaiko basoak. Hariztiak. (3,68 MB)\nZuhaitz berezien zerrendan beste 7 zuhaitz sartzea proposatu dio Aldundiak Eusko Jaurlaritzari.\nNatura-gune babestuak. Zuhaitz apartekoak


'China Unlimited' lehiaketa, 40 urte Txina-EBko diplomazia ospatzeko - EBko berriemailea\nTxinako Misioak EBrako Txinari lotutako lehiaketa iragarri du 40en omenezth EB-Txina harreman diplomatikoaren urteurrena.\nTxina-EBko diplomazia 40ra iritsi dath urtean, eta Txinako Misioak, Europako Kolegioarekin eta Atlas Nazioarteko Kulturarekin elkarlanean, mugarria ospatzeko lehiaketa berezi bat sortzea erabaki du.\nChina Unlimited izeneko lehiaketak EB-Txina harreman hobeak erakustea du helburu, Europako herritarrei Txinari buruz duten pertzepzioa erakusteko gonbidapena eginez, entsegu, argazki, bideo edo arte ederren bidez. Parte hartzea Europa osoko jendeari irekita dago, adin mugarik gabe eta gaiaren interpretazio librearekin. China Unlimited-k Europako hiritarrengana iristea espero du, lehiakideek Txinari buruz sormenez adieraz dezaten.\nYang Yanyi enbaxadoreak honakoa esan zuen: "Aurten ospatutako Txina-EBko lotura diplomatikoen 40. urteurrena etorkizunari begiratzeko eta gure lankidetzan sakontzeko aukera baliotsua da, eta horrek gure kultur ulermena garatzea ere esan nahi du".\nParte hartzaileek 31ra arte izango dute denbora Uztailean lanak aurkezteko. Aurkeztu ondoren, lehiakidearen sorkuntzak China Unlimited webgunean argitaratuko dira, ikusleek beren pieza gogokoena bozkatzeko. Goi mailako epaileek osatutako epaimahaiak erabakiko du azken hautaketa, eta irabazlea irailean Bruselan egingo den ekitaldi batean emango da jakitera.\nGainera, Brusela inguruan beste ekitaldi batzuk ere antolatuko dira horren harira. Izan ere, Bruselak datozen hilabeteetan Txinarekin lotutako ekitaldiekin "zalaparta" izango du, besteak beste, qi gong tailerrak, Txinako zinema jaialdia eta mahai teniseko lehiaketa.\nTxinaren EBrako Misioa Bruselan sortu zen 1975ean. Bi aldeen arteko lankidetza areagotzea da haien helburua, Txina-EB harremanak aurreratzen eta trukeak sustatzen jarraituz.\nEgin klik hemen lehiaketan parte hartzeko.\nGai erlazionatuak:Enbaxadorea Yang YanyiTxina MugagabeaTxina-EBko diplomaziaEB-Txina harreman diplomatikoaezaugarrifull-imageVincentVincent Van Doninck


Hasiera batean eszenatokirik eta fokurik gabe, gaur egun SL bihurtua - - Alea.eus\nGo Gasteiz Kultura 2020-02-24 13:15\nHell Dorado aretoko arduradun Juan Uriarte. / Go Gasteiz Kultura\n2000. urtea zen, eta Iñaki Urbizuk, Jimmy Ruiz de Loizagak, Ernesto Garciak eta Juan Uriartek kontzertuak ikusteko hiritik kanpora atera behar izateaz neka eginda, Hell Dorado elkartea sortzea erabaki zuten. Urtebete geroago, Venta de la Estrellako lokala eskuratu, eta pixkanaka beren kontzertu-areto propioa muntatzen joan ziren, beraientzat eta lehen urte hartan haien alde egin zuten 600 bazkide baino gehiagorentzat.\n2001eko urriaren 26an, eszenatokirik gabe eta ia fokurik gabe, lokala bete egin zen Sex Museum ikusteko. Lehen kontzertu haren ostean, 2.800 talde baino gehiago igo dira Hell Doradoko taulara, tartean, The Dap Kings, Johnny Kidd & The Pirates, Dick Dale eta Rolling Stones taldearen Keith Richard.\nGo Gasteiz Kulturak Juan Uriarte aretoko arduradunarekin hitz egin du Hell Doradoren ibilbideaz eta elkarteak duen lan egiteko moduaz.\nZein zen egoera Gasteizen 2001ean Hell Dorado sortzea erabaki zenean? Nola sortu zen ideia?\nUrte hartan ez zegoen kontzertu aretorik Gasteizen, El Tapioca izena zuen lokal txiki bat baino ez. Pub handi bat zen, non kontzertuak egiten ziren, baina ez zituen horiek egiteko baldintzak betetzen, ez soinuagatik, ezta agertokiagatik ere. Gaztetxea ere hor zegoen. Lau lagun musikari bildu ginen, Gasteiztik kanpora kontzertuetara joateko bidaiatzeaz nekatuta. Kultur elkarte bat sortzea erabaki genuen. Lokal bat hartu eta gure talde gustukoenak ekartzen hasi ginen.\nZergatik egin zenuten kultur elkarte baten aldeko apustua? Nolakoa izan zen elkartea muntatzeko prozesua?\nEnpresa bat muntatzeko dirurik ez genuenez, hori zen IFK bat eduki ahal izateko formula legala. Hutsetik hasi ginen, ideiarik ere izan gabe. Lokala guk eraiki genuen gure eskuekin, oso lokal zaharra zen, beraz, ahal genuen bezala egiten genuen. Hasieran ez genuen argirik ere eszenatokian, eta aurrera egiten genuen heinean, gauzak erosten eta hobetzen joan ginen. Oso prozesu motela izan zen, eta ikasketa oso luzekoa. Gasteizen kontzertu aretorik ez zegoenez, ez genuen arazo handirik izan, inork ez baitzizun esan esaten zein gaizki egiten zenuen, mundu guztiari dena zoragarria iruditzen zitzaion.\nZein zailtasunekin aurkitu zineten proiektua aurrera ateratzeko?\nAsko eta askorekin. Lehenik Udalaren aldetik, ez zutelako ondo ulertzen zer egin nahi genuen, nahiz eta azkenean egiten utzi ziguten. Gero publikoarekin, sarrera bat ordaindu behar zutela ulertaraztea kostatu zitzaigun. Baina oso prozesu polita izan zen, denok borondate hutsez egiten genuelako lan eta proiektuak asko motibatzen gintuelako. Baliabiderik gabe baina ilusio handiz, pixkanaka, txoko bat egin eta aurrera ateratzea lortu genuan.\nElkarrizketa osoa Go Gasteiz Kultura web gunean irakurri dezakezue.


Jorge Luis Tejedor: 'Nik pentsau baino euskerazko leku-izen gehiago dagoz Sestaon' - bizkaie.biz\nJorge Luis Tejedor: 'Nik pentsau baino euskerazko leku-izen gehiago dagoz Sestaon'\nDabi Piedra\t2017-01-30 08:42 Barriketan\nSestaoko toponimia liburuaren egilea\nLanbidez libutegiko behargina dan arren, toponimia da Jorge Luis Tejedorren zaletasuna, hau da, leku-izenen ezaugarriak eta jatorria. Bere herriko, Sestaoko, leku-izenetan euskereak itxitako arrastoaren bila hasi eta, konturatu orduko, toponimoen bilduma ederra batzen hasi zan. Hori da Sestaoko toponimia liburuaren abiapuntua. Erdi Arotik hona, Sestaok izan dauen bilakaerearen lekuko diran toponimoak datoz lan horretan. Euskaltzaindiaren eta Sestaoko Udalaren laguntzinoagaz egin dau argitalpena Tejedorrek.\n1.- Zelako leku izenak aztertu dozuz?\nSestaoko historiaren azken 500 edo 600 urteak hartzen ditu liburuak eta toponimoak klase guztietakoak dira: Bideak, dorretxeak, baserriak... era guztietako izenak dira.\n2.- Jasotako izen bakotxa zelan aurkeztu dozu liburuan?\nLehenik eta behin, esan behar da liburuan agertzen diran izen guztiak agirietan dokumentauta dagozala. Artxibo ugaritan ibili naz begira. Liburua bera, hiztegi baten moduan antolatu dot, hau da, orden alfabetikoan sartu dodaz toponimoak. Alderdi historikotik kokatu dot izen bakotxa, datu batzuk emonaz. Esate baterako, hartzen badozu San Francisco izena, hor azaltzen da zelan industrializazinoaren ondorioz sortutako izena dan, toponimo barria dala... Edo hartzen badozu Ondezaga, ba hori izen zaharragoa da Sestaon, eta lekuaren bilakaerea agertu dot, lehen nekazari eremua zala esanaz eta abar. Toponimo bakotxari kontestua ipini deutsat, ahal dan neurrian: Zelan sortu zan, ze girotan...\n3.- Ze artxibotan ibili zara bila?\nSestaoko liburuak arakatu dodaz eta bisita asko be egin dodaz. Derioko eleiz artxiboa, Foru Aldundiarena, Artxibo probintziala, Bidebarrietako liburutegia, Portugaleteko Udal Artxiboa eta Balmasedako Jaubetzearen Erregistroak. Horreek izan dira nire lanerako iturri nagusiak.\n4.- Gaur egun erabilten diran leku-izenak bilatu dozuz, ala galduta dagozanak be badagoz liburuan?\nDanetarikoak sartu dodaz, zaharrak eta barriak. Dana dala, niri guztiz ezezagunak egin jatazan pilo bat topau dodaz. Arraroak egiten jakuz niri eta nire edadeko Sestaoko gehienei. Azken finean, Sestaon, beste leku guztietan legez, 20 toponimo inguru erabilten doguz egunerokoan, toponimo nagusiak izango litzatekez horreek eta, ganerakoen artean, batzuk galdu egiten dira. Gerra Zibiletik hona, eta batez be migrazinoen eraginez, toponimo barriak sortu dira eta zaharretako batzuk lurperatuta geratu dira. Ahaztutako horreek berreskuratu dodaz, argitara atera. Guztiz ezezagunak ziran pilo bat toponimo dagoz liburuan, atera kontuak, dorretxeak, oinetxeak eta halakoak. Sestaoko historia apur bat be berreskuratu dot.\n5.- Balio filologikoa dauka azterlan honek. Horrezaz gan, baina, toponimoek balio historikoa be badaukie, ezta?\nBai, eta Sestaoren kasuan garbi ikusten da hori. Sestaoko historian badago marra bat, landa bizimoduko herriaren eta industrialaren arteko mugan dagoana. 1870 bueltan dago marra hori. Datu bakarra emongo dot: 1870ean Sestaok 400 biztanle inguru zituan eta zazpi urte geroago, 4.300 pasautxu. Zazpi urtean hamar bider hazi zan biztanle kopurua! Marra hori oso nabarmena da historian eta, ondorioz, toponimoetan be igarten da. Toponimo zahar batzuk desagertu eta, industrializazinoaren eraginez, barriak agertu ziran. Fabriken alboan eratu ziren auzoen izenak, adibidez San Francisco, Aurrera, Astilleros, La Escarabilla... Horreek guztiak leku-izenak dira baina, jatorriz, enpresen izenak dira.\n6.- Ezaugarri desbardinak ditue industrializazinoaren aurreko eta osteko izenek?\nToponimoek bizitzea bera islatzen dabe eta, beraz, bai, aldea dago. Sestaon sasoi bakotxean egon dan bizimoduaren lekuko dira leku-izenak. Fabrikaren bat kenduta, 1840 inguruan Nuestra Señora del Carmen galdarategia egon zalako, Sestao zaharrean izen guztiak ziran errotak, bideak, ortuak, iturriak, baserriak eta halakoak. Sestao industrialean, jakina, nekazaritzeagaz lotutako izen barririk ez da sortzen, beste bizimodu bat agertzen dalako. Orduan sortzen dira lehenengo kaleak, Txabarri, Rivas eta horreek. Lehenengo auzoak, auzo urbanoak esan nahi dot, be bai: Urbinaga, Astillero... askotan fabrikei lotuta eregiten ziran auzo barriak.\n7.- Antxinako toponimoak aldatuta heldu dira gugana?\nBatzuk bai. Asko galdu egin dira, baina gaur egunera heldu diranen arteko baten batzuk desitxuratuta dagoz. Esate baterako, Sestaoko toponimo zaharrenetariko bat Ondezaga da, baina gaur egun Ondejeda esaten deutsie, erderazko kutsu hori emonda. Sestaoko parkerik handienak izen hori dauka, Ondejeda-Las Camporras, baina jatorriz euskerazko izen bat da. Erderazkoak ehun urte baino ez daukaz.\n8.- Gaur egun udalerrian erderea askoz gehiago entzuten dan arren, euskerazko toponimo asko topau dozuz ezta?\nBai, nik uste dot Sestao hizkuntzen arteko muga-mugan egoala sasoi baten. Ni ez naz aditua honetan eta nire ustea baino ez da, baina esango neuke euskerea eta erromantzea batzen zirala Sestao inguruan. Denporan zenbat eta atzerago joan, toponimo euskaldun gehiago agertzen dira, baina erdaldunak be asko dagoz. Enkarterriko erromantzearen kutsua daukie Sestaoko erderazko toponimoek. Sorpresea hartu dot, nik pentsau baino euskerazko toponimo gehiago dagoz Sestaon.\n9.- Toponimoei begiratuta, Sestaon euskerea noz galdu zan jakin leiteke?\nEz dago jakiterik, baina han eta hemen entzuten danaren arabera, emoten dau Sestao eta Barakaldo euskaldunak zirala 19. mendearen hasikerara arte. Baina ez dago probeterik. Anekdota batzuk badagoz euskereagaz lotuta. Esaterako, 17. mendearen bueltan gertakari bat jazo zan Sestaon eta herriko errejidorearen goitizena Tximurra zan. Deigarria da zelan jenteak goitizenez ezagutzen eban halako autoridade bat eta euskerazko goitizena zan ganera. Eta sasoi barriagoetan, beharbada 19. mendean, Sestao eta Barakaldoko mugan bentazain euskalduna egoan, bera izatez Leioakoa zan. Behin erderazko agiri bat heldu ei jakon eta, ez ebanez ulertzen, Sestaoko abadeagana jo eban, itzulpena egiteko eskatuaz. Nire ustez esanguratsua da hori, ze bentazainarenera herritar asko joaten ziran eta haregaz euskeraz baino ezin eben berba egin, elebakarra zalako.\n10.- Sestao iraganean askok uste dabena baino euskaldunagoa izan zala gaur egungo herritarrei erakusteko balioko dau zure liburuak?\nLiburuak pentsakera hori aldatuko dauenik ez dot esango, baina ate bat zabaldu leike. Behintzat, uste dot balioko dauela Sestaoko jenteari, batez be gazteei, erakusteko herriaren historia zein izan dan. Eta ez bakarrik industrializazinoa, horrek azkenean ehun urteko epea baino ez dau hartzen. Gazteek erreferentzia batzuk daukiez eta uste dot garrantzitsua dala Sestao zer izan zan erakustea industrializazinoaren sasoian, baina aurretik be bai.\n11.- Nork lagundu deutsu liburua egiten?\nSestaoko Udalak diru-laguntzinoa emon deust. Euskaltzaindiak, ostera, liburua zuzendu dau eta baliabide teknikoak jarri ditu nire eskura, argitalpena behar dan modukoa izan daiten. Izenak bildumearen barruan atera dogu. Halandabe, autoekoizpena izan da, nik neuk jarri dot dirua neure boltsikotik.\n12.- Zu, izatez, Bilboko Bidebarrieta liburutegian zabiz lanean. Zer dala eta hasi zinan proiektu honetan?\nBeti gustau izan jataz leku-izenak, etxean toponimiaren inguruko bilduma ederra daukat. Izenen gorabeherak, esangurea, jatorria... jakitea beti izan dot gustoko, txikitatik. Orduan, behin hasi nintzan Sestaoko toponimoak batzen eta, batez be, Sestaon euskerearen arrastoak bilatzen. Herriko erderan gorde diran berba batzuk topau nebazan, adibidez zaborra edo txinbo. Horrek eroan nau beste lan honetara. Ezagutzen ez ziran leku-izenak topau nebazan eta liburuari formea emoten hasi nintzan.\n13.- Zelan ikusi zenduan liburu bat argitaratzeko beste material zeunkala?\nNiretzat guztiz ezezagunak ziran izenak agertu ahala, konturatu nintzan Sestaoko beste jente askorentzat be ezezagunak izan behar zirala, ze nik 57 urte dodaz. Hor konturatu nintzan ezohiko gauza bat zala, altxor moduko bat. Buru-belarri hasi nintzan lanean eta lehen aitatutako artxiboetan arakatzeari ekin neutsan. Bost edo sei urte behar izan dodaz hau amaitzeko.\n14.- Liburua zelan banatuko dozu?\nEuskaltzaindiak badaukaz ale batzuk salgai Bilboko egoitzan. Sestaon bertan, euskaltegian eta Itaka tabernan dagoz salgai. Ni ez naz honetatik bizi, eta gastautako dirua errekuperetan badot, konforme.\n1. Jorge Luis Tejedor (argazkiak: Euskaltzaindia) | Ikusi handiago | Argazki originala\n2. Liburuaren azala | Ikusi handiago | Argazki originala\n3. Liburua aurkezteko ekitaldia | Ikusi handiago | Argazki originala\nSestaoko toponimia batu dau Jorge Luis Tejedorrek liburu baten


“Expodistrito” programaren beste edizio bat, Bilbon - Nontzeberri\nHasiera/ARTEA/“Expodistrito” programaren beste edizio bat, Bilbon\nExpodistrito Bilboko barrutietako Udaltegietan eskainiko den aldi baterako erakusketa zikloa datorren astelehenean, urtarrilaren 14an, abiatuko da berriz.\nDatorren martxoaren 29ra arte, Abandoko, San Inazio-Ibarrekolandako, Otxarkoagako, Begoñako, San Frantziskoko, Castañoseko, Errekaldeko eta Burtsako udaltegietara hurbiltzen diren bilbotarrek Sara De Diego Floresen argazki erakusketaz eta oso adierazpen estilo eta teknika anitzak erabiltzen dituzten bost artistaren bost pintura erakusketaz gozatu ahal izango dituzte: Lucia Higueras, Fuensanta Ruiz Urien, Daniel Fernandez Uriarte, Begoña Aspuru Soloaga eta Moises Gutiez Nozal. Programako erakusketa guztiek datorren astelehenean zabalduko dituzte ateak.\nSara De Diego Floresen argazki aukeraketan gorputza oso presente dago, ilusiozko paisaiak sortuz elkartzen diren irudi biluziekin, intersexualitatearen gaia lantzeko patroi binariotik ihes egiten duten gorputzekin, bakardadeaz, nortasun pertsonalaz eta ekaitz pertsonalez hitz egiten duten gorputzak. Otsailaren 1etik, erakusketa Abandoko udaltegian ikusi ahal izango da.\nLucía Higueras artistaren erakusketa Veleidades da eta olioan egindako zenbait lan bildu ditu, errealismorako joerarekin, erretratuaren presentzia azpimarragarriarekin.\nFuensanta Ruiz Urienen lanetan bere inguruko lekuak irudikatzen ditu, hiriko, itsasoko eta naturako paisaiak. “Une igarokorrak, denborak geldik daudenak, pigmentuen artean harrapatuta, artelanaren eta ikusleen arteko elkarrizketa bultzatzeko”.\nDaniel Fernandez Uriarteren pintura bilduma azken lau urteetan egindako lanen aukeraketa da, eta artista material berriekin eta euskarri anitzekin aritu da.\nBegoña Aspuru Soloagaren erakusketan barraskiloak, Bilboko itsasadarra eta eraikinekin nahastuta dagoen giza irudia erakusten da. Eta azken pintura erakusketa Moisés Gutiez Nozal margolariak sinatu du.\nErakusketa bakoitzaren egun zehatzak www.kulturabarrutik.eus webgunean duzue.\n“Ghero: azken euskalduna” antzezlana Oñatin eta Arrasaten taularatuko dute\nDora Garcia artistaren “Fokua”, Tabakaleran


Irakasleen prestakuntza - Irakurgunea\nHezkuntza-sistemari datozkion erronka berriei aurre egin beharragatik eta Euskadin egin diren kanpoko nahiz barruko ebaluazioen (Diagnosiaren Ebaluazioa, PISA) emaitzek erakutsitako bilakaeragatik, konturatuta gaude premiazkoa dugula prozedurak berritzea, bai gure sistema etengabe hobetzeko bai eta gure ikasle guztien gaitasunak areagotzen jarraitzeko ere. Berrikuntza horren ardatzetako bat irakasleen gaitasun profesionala hobetzea da.\nHezkuntza Sailak, horregatik, Prestakuntza Ekimen Global bat jarri du Oinarrizko Hezkuntzako eskolak (Lehen Hezkuntzakoak eta Derrigorrezko Bigarren Hezkuntzakoak) ematen dituzten ikastetxe publiko guztien eskura, 2017-2018ko, 2018-2019ko eta 2019-2020ko ikasturteetan garatuko dena. Ekimen horren barruan, irakasleei aholku emateko zerbitzuaren bidez, Hezkuntza Sailak irakurketako ulermenaren gaineko prestakuntza-modulu oinarrizkoa ere jarri du martxan, eta hor hartzen diren erabakiak aintzat hartuko dira Zentroko Irakurketa Planerako.\nBestalde, IRALE programaren barruan ere (irakasleak alfabetatzeko eta euskalduntzeko programa), irakurketa propio lantzen den bi ikastaro eskaintzen dira: R 300 ikastaroa (Irakasgaitasuna eta hizkuntza-gaitasuna sendotzeko ikastaroa) eta R 800 ikastaroa (Hizkuntza-konpetentzia jardun didaktikoan).\nKomunikazioa Linguistikoa konpetentzia garatzeko Prest_Garan dagoen eskaintza ahaztu gabe.\nGarrantzi handikoa da irakasleak irakurketa-kontuetan ondo prestatuta egotea, hori izango baita Zentroko Irakurketa Plana taxutzeko eskolak irakurketari buruz erabakiak hartzeko oinarria. Erabaki horien abiapuntua kontzientzia eta sentsibilizazioa izango dira, irakasle guztiek irakurketa zenbateraino garrantzitsua den ulertzea, zer ezaugarri dituen, zer prozesu dituen eta zer estrategia behar diren ikasleak gidatzeko, testuak ulertzeko prozesuan.\nHala, irakurria ulertzeko gaitasuna hobetzeko lana kontzepzio horietatik abiarazi daiteke, eta sistematikoki txertatu gai eta etapa guztietan, akordioen bidez eta organizatu eta planifikatutako ekintzen bidez, ikasleei irakurle onak izaten laguntzeko.\nHEZIBERRI 2020. Prestakuntza Modulua. Irakurtzeko gaitasuna. Ikasteko irakurri\nIrakasleen prestrakuntza. Prest_Gara\nR300: Irakasgaitasuna eta Hizkuntza-gaitasuna sendotzeko ikastaroa\nBeste dokumentu interesgarri batzuk.


Irekia Eusko Jaurlaritza - Gobierno Vasco :: Jaurlaritzaren Kontseiluak argi berdea eman dio 2010-2013ko Etxebizitzaren eta Hiri Berrikuntzaren Plan Zuzentzaileari.\nJaurlaritzaren Kontseiluak argi berdea eman…\nEtxebizitzaren Plan Zuzentzailea\n<iframe src="https://www.irekia.euskadi.eus/eu/embed/videos?flv_video=2010%2F12%2F28%2Fconsejo_gobierno%2F20101228_consejo_gobierno.flv" width="320" height="210" allowfullscreen></iframe>\nJaurlaritzaren Kontseiluak argi berdea eman dio 2010-2013ko Etxebizitzaren eta Hiri Berrikuntzaren Plan Zuzentzaileari. Iturria: Irekia\nPlan honek Jaurlaritzaren etxebizitzaren politikaren plangintza estrategikoa mamitzen du, eta datozen lau urteetarako lehentasun estrategikoak ezartzen.\nBerrikuntzetako bat izenean bertan hiri-berrikuntza aipatzean datza. Sailak aukera horren alde egin duen apustu tinkoa nabarmena da, plan horrekin batera birgaitze-plana ere sustatu baitu.\nAurreko planekiko beste desberdintasun garrantzitsu bat aipatzekotan, esan beharra dago, plan zuzentzailea Etxebizitza Sailak beste 76 talde sozialekin batera 2010eko ekainaren 16an sinatu zuen Etxebizitzaren aldeko Itun Sozialaren babespean sartzen dela. Plan Zuzentzaile honek bere egiten ditu Etxebizitzaren aldeko Itun Sozialak hartutako konpromisoa, bai eta erabakitako jarduketarako ildo estrategikoak ere.\nEra berean, duela hilabete batzuk Etxebideren webgunean jarritako herritarren parte-hartzerako plataformaren bidez aurkeztutako herritarren 30 proposamen jaso ditu Planak.\nAzkenik, egun idazten ari den etxebizitzaren legeak Plan Zuzentzailean, plana burutu ahal izateko proposatzen diren tresna batzuentzako lege-oinarria eskainiko du.\nPlanaren xedea da etxebizitza eskuratzeko zailtasunak dituzten pertsonen etxebizitza-beharrei erantzutea, horretarako alokatzeko etxebizitzen kopurua handituz, lehendik dauden etxebizitzak birgaituz eta berrituz hazkunde iraunkorragoa bultzatuz, horretarako, erantzukizunak erakundeen artean banatuz eta ekimen publiko eta pribatuaren arteko lankidetza bultzatuz.\nIngurune orokor eta sektorial espezifikoaren analisia\nEgun bizi dugun egoera sozio-ekonomikoak ez dauka zerikusi handirik aurreko plan egin zenean bizi zutenarekin alderatuta.\nKrisi ekonomiko eta finantzario sakona bizi dugu. Horretaz gain, etxebizitzaren eta lurzoruaren merkatuan disfuntzioak daude oraindik. Azken urteetako eskaria handian inflexio bat izan du kreditu-baldintzak gogortu egin direlako, eta horrek soberako eskaintza sortzea ekarri du. Horrek guztiak ondorioak izan ditu prezioetan, baina baita eraikuntzaren eta etxebizitzen sustapenaren moteltzean ere. Lurzoruari dagokionez, lurzoru-eskasiak arazo izaten jarraitzen du, eta ondasun hori sortzeko prozedurak luzeak eta konplexuak dira oraindik.\nGainera, esku-hartzeak ere konplexuagoak dira, besteak beste, beharrak ere dibertsifikatu egin direlako.\nBestetik, alokairua oraindik oso baxua da: Etxebizitzen % 7 baino ez dira alokairukoak. Estatu osoko ehunekorik baxuena, batez bestekoa % 13ren bueltan dabilelarik.\nAlokairuaren bultzada ezinbestekoa da etxebizitza-merkatuaren arrazionalizazioaren ikuspegitik, soilik alokairuaren bitartez erantzun daitezkeen premien ikuspegitik, edo laneko mugigarritasuna sustatzearen bitartez lehiakortasun ekonomikoan aurrera egiteko premia larriaren ikuspegitik.\nBestalde, 2009. urtean 110.000 eraikin eta 722.000 etxebizitza inguruk zuten 30 urtetik gorako antzinatasuna.\nEtxebizitza-parkearen antzinatasunak, irisgarritasun, bizigarritasun eta iraunkortasun gabeziarekin batera (efizientzia energetikoari, uren tratamenduei eta beste alderdi batzuei dagokienez), birgaitzeko esku-hartze sakonak eta oso handiak eskatzen ditu hurrengo urteetarako.\nTestuinguruak beraz, hainbat ahulezia ditu: lurzoru-eskasia, alokatutako etxe gutxi (ez dira finkatutako helburuetara iristen), esku-hartze publikoen lurralde-banaketan desberdintasun nabarmenak, eta, salbuespenak salbuespen, eragile pribatuek babestutako etxebizitzetan eta batez ere alokairu-erregimenekoetan duten inplikazio txikia.\nArdatz eta ildo estrategikoak\nTestuinguru horretan Planak bost jardun-ardatz bereziten ditu: alokairua, bigaitzea, lurzoruaren kudeaketa, gobernantza berria eta baliabideen optimizazioa.\n1.- Alokairuko etxebizitzen parke iraunkorra sortzea\nBaliabide publikoak batez ere alokairura bideratu nahi ditugu Planaren helburua da datozen 4 urteetan eraikitzen diren babes publikoko etxebizitzen % 40 alokairurako izatea.\nGainera, ekimen pribatuak parte-hartze handiagoa izatea lortu nahi da, horretarako, izapideak erraztuko dituzten arauak onartuz, etab.\nGainera, Plan Zuzentzailearen beste helburu bat 3.500 zuzkidura-bizitoki eraikitzea, sustatzen diren alokairuko etxebizitzen % 43.\nBigarren lan-ildoa alokairuko etxebizitza libreen parkea handitzeko izango da. Horretarako Bizigune programa dago, eta bitartekaritzako beste programa berri bat sortuko da, merkatua arintzeko eta jabe eta maizterrei berme handiagoa eskaintzeko. Planteatutako ekintza guztiek auziei konponbide arina eta eraginkorrak ematea dute helburu. Horretarako, Kontsumoko Arbitraje Batzordeei dagokien balioa emango zaie.\nAzkenik, alokairuaren aldeko neurri fiskalak proposatzen dira.\nNolanahi ere, alokairuak finantzaketaren aldetik dituen eskakizun handien ondorioz, epe motz eta ertainean saltzeko eta alokatzeko, bietatik egiten jarraitu beharko da.\nAlde horretatik, ekintzarik berritzaileena Berme eta KOnpentsazio Funtsaren sorrera dugu; funts horrek aukera emango du prezioa saltzekoa den etxebizitzaren esleipendunaren diru-sarreren arabera finkatzeko.\nBabestutako etxebizitzen sustatzaileei eta esleipendunei finantzaketa aukerak bermatzeko behar besteko finantzaketa-esparru egonkorra eskainiko du planak.\n2.- Bigarren erronka, birgaitze eta hiri-berrikuntzarako politika berri bat zuzentzea.\nParke osoari pixkanaka estaldura eskaini nahi zaio, efizientzia energetikoaren eta irisgarritasunaren aldetik baldintza egokiak izan ditzaten.\nEsku-hartzeko lehentasunak ezarriko dira, eta birgaitze eta hiri-berrikuntzako politika hiriburuez eta udalerri handiez haratago eramango da.\nLankidetza eta administrazioen zeharkako jarduna izango dira, birgaiketako hirigintza-sozietateek eta udalek izango duten garrantziarekin batera, politika berri honen beste berrikuntzetako bat. Aurkeztu beharreko dokumentazioa homogeneizatu egingo da, eta aukera emango zaie birgaiketako hirigintza-sozietateei leihatila bakar gisa jarduteko.\nLehentasuna emango zaio eraikinak birgaitzeari, eta helburuen araberako diru-laguntzak emango dira. Helburu horien artean berokuntzako eta ur-beroa lortzeko sistemak eta irisgarritasuna ere sartuko dira.\n3.-Hirugarren erronka da lurzoruaren kudeaketa-politika aktibo bat sustatzea, etxebizitza berriaren eraikuntzako sektoreari arintasuna emateko eta lurraldeen arteko banaketa orekatuagoa lortzeko ezinbesteko baldintza gisa.\nHorretarako beharrezkoa da eragile publiko eta pribatu guztien artean batera eta modu koordinatuan lan egitea, EAEko lurzoru guztien egoerari buruzko informazio guztia biltzen duen tresna partekatu bat lortze aldera.\nTresna horrek babes publikoko etxebizitzak sustatzeko eskatzen duten operadore guztien esku egon beharko du.\n4.- Helburu horien zerbitzura jarri beharreko tresnetako bat baliabideen optimizazioa dugu, bai kalitatearen, bai etengabeko hobekuntza eta ebaluazioaren ikuspegitik, herritar eta operadoreei zerbitzu on bat eskaini ahal izateko.\nHori lortzeko, etxebizitza sektoreko sozietateen ehuna berregituratu egingo da, berrantolatu eta alokairuko etxebizitzen parkea Sailaren kontrolpean jarriko da.\n5.- Beste tresnetako bat gai publikoen gobernantza berria dugu. Herritarren parte-hartzeari dagokionean, besteak beste, Etxebizitzaren Euskal Behatokia eta Euskadiko Etxebizitzaren eta Hirigintzaren Foroa bultzatu nahi dira. Gainera, hiru hilabetetan martxan izan den herritarren plataforma baten bidez egindako 30 proposamen planean jaso dira.\nUdalekiko harreman- eta koordinazio-eredu berri bat ere aipatzekoa da atal honetan.\nHelburua da Etxebide etxebizitzako politiken plangintzarako erreferentziazko erregistro izan dadin lortzea. Horretarako hobekuntzak egingo dira, inskripzio-sisteman, espedienteen eta etxebizitza-esleipenen jarraipenean, eta udalei eta sustatzaile publikoei zerbitzua emateko gaitasunean.\n2010-2013ko Etxebizitzako eta Hiri Berrikuntzako Plan Zuzentzailean aurreikusitako mota guztietako jarduketa guztiak hartuta, babestutako 130.000 jarduketa egingo dira.\nPlanari esker, 40.000 etxebizitza gehiago izango ditugu eskaintzeko; horietatik % 58 (23.100 etxebizitza) alokatzeko izango dira, eta gainerako, % 43 (16.900 etxebizitza), saltzeko.\nPlanaren asmoa da lurraldeen arteko oreka lortzea, etxebizitza-premia handienak dituzten zona geografikoetan ahalegin handiagoa eginez. Horrela bada, lurraldeen arteko banaketa honela egingo da: 6.700, Araban; 19.500, Bizkaian; eta 13.800, Gipuzkoan.\n40.000 etxebizitza horiek honela sustatuko dira:\n20.000 etxebizitza berri eraikiko dira; % 41 (8.100 etxebizitza) alokatzeko, eta % 59 (11.900 etxebizitza) saltzeko. Lehenengoa aldiz, 1.000 etxebizitza babestu sustatuko dira, erosteko aukerarekin alokatzeko.\nBizigune programaren barruan Plan Zuzentzaileak partikularrenak diren eta lehen hutsik zeuden 5.000 etxebizitza aterako ditu alokairu-merkatura .\nBestetik, bitartekaritza programa berri bat jarriko da martxan alokairu-merkatuan, beste 2.000 etxebizitza mobilizatzeko merkatu libretik babestura, eta horiei, Planak babestutako etxebizitza bihurtu nahi dituen 850 lokal gehitu behar zaizkie, eta birgaitze integraleko eta hiri-berrikuntzako prozesuen bidez sortu nahi diren beste 2.800 etxebizitza berri, salmentarako.\nEra berean, alokairurako beste 8.000 etxebizitza mobilizatu nahi dira, emantzipazioko oinarrizko errenta kudeatzeko programaren bidez.\nPlan Zuzentzaileak gainera, birgaitze integratuko areetan eta landa-eremuetan dauden 1.350 etxebizitza libre erabilien transmisioa finantzatu nahi du, eremu horietan ere etxebizitzak gizartean iragazteko prozesuak errazte aldera.\nBestetik, lurzoruari dagokionean Plan Zuzentzailearen helburu nagusia da lurzorua mobilizatzea 19.500 etxebizitza berri sustatzeko.\nZehazki, Sailak berak lurzoru horren % 46 (9.000 etxebizitza) mobilizatuko du; Visesa/Orubidek, % 41 (8.000 etxebizitza); eta gainerakoa, % 13, udal eta sozietate publikoek, batetik, eta sustatzaile pribatuek, bestetik, 1.500 eta 1.000 etxebizitza, hurrenez hurren.\nAzkenik, Plan Zuzentzaileak birgaitze babestuko 70.500 jarduketa burutzea du helburu.\nPlan Zuzentzaileak aurreikusten duenez, helburuak lortzeko kreditu-erakundeekin egingo diren urteko finantza-hitzarmenen bidez 1.843,64 milioi euro beharko dira finantza-baliabidetan.\nBirgaitze-jarduketen finantzaketarako 184 milioi eurotik gora bideratuko da, eta alokairua sustatzeko 532 milioi euro baino gehiago.\n2010-2013ko Etxebizitzaren eta Hiri Berrikuntzaren Plan Zuzentzailearen aurrekontua 1.194 milioi euro pasatxokoa da.\nKopuru horretatik ia 644 milioi 2010 eta 2013 urte artean egin beharko jarduketetarako izango dira, eta besta 549 milioi euro etorkizunera begira onartuko diren betebeharretarako (2037ra arte).\nHala eta guztiz ere, etxebizitza-programaren gastuen aurrekontua egiterakoan, kontuan izan behar da aurreko ekitaldietan hartutako konpromisoen zenbatekoa; horrek, guztira, ia 1.389 milioi euro egiten ditu.\nBestetik, Sailaren sozietate publikoen (VISESA eta Etxebizitza Alokairuetarako Sozietate Publikoa Haren) gastu-aurrekontua 1.517 milioi euro pasatxokoa da.\nSailaren eta horren sozietate publikoen gastuen aurrekontuak batuz gero, 2.906 milioi euro ateratzen dira, Plan Zuzentzaileak jarritako helburuak lortzeko.\nJaurlaritzaren plan bat den heinean, Plan Zuzentzaileak gobernuko hainbat sail ukitzen ditu.\nTARTEAN DIREN EUSKO JAURLARITZAKO SAILAK\nEtxebizitza, Herri Lan eta Garraio Saila\nIndustria, Berrikuntza, Merkataritza eta Turismo Saila eta Lehendakaritza\nEnergia politika, batez ere, efizientzia energetikoari dagokionean.\nIngurumen, Lurralde Plangintza, Nekazaritza eta Arrantza Saila\nEkonomia eta Ogasun Saila\nAurrekontua (Kontrol Ekonomikoko Bulegoa).\nEusko Jaurlaritzaren Kontseiluak hartutako erabakiak (2010-12-28)\nrueda_prensa_consejo_gobier... behera kargatu (10 MB)\nkortea_arriola_alokairua_he... behera kargatu (0 Byte)\nkortea_mendia_otegi_elkarri... behera kargatu (0 Byte)\ntotala_arriola_alokairua_he... 40 MB\ntotala_mendia_otegi_elkarri... 20 MB\nPlan.doc 700 KB (application/msword)\nacciones.doc 400 KB (application/msword)\npropuestas_ciudadanas_incor... 400 KB (application/msword)\njaurlaritzaren_erabakiak_20... 80 KB (application/pdf)\npowerpoint_plan_dtr.ppt 400 KB (application/vnd.ms-powerpoint)\nLineas_Estrategicas_y_Econo... 800 KB (application/msword)\n16.000 pertsona inguruk hartu dute parte etxebizitzaren inguruko parte-hartze prozesuan\n2013.eko azaroak 26\nEusko jaurlaritzako Etxebizitzaren plan zuzentzailea azken txanpan herritarren proposamenak gehitu ondoren\nIaz Etxebizitza Saila 4.950 babes publikoko etxebizitza eraikitzen hasi zen, Plan Zuzentzailearen helburua nabarmen gaindituz\nGobernuak aldeko balorazioa eman dio 2011ko Etxebizitza Politiken Ebaluazio Txostenari (2012-12-11(e)ko Kointseiluan hartutako erabakia)\n2011.eko otsailak 21\nEuskadiko lehenengo 125 Zuzkidura-Bizitokiak azteazkenean emango dituzte\nUdalerriek ekonomia berdearen bultzadan duten eginkizuna aztertu du Pilar Unzaluk ICLEIrekin batera